17/12/2014 | Administración Autonómica
Xunta de Galicia
Consellería de Traballo e Benestar
Xefatura Territorial da Coruña
Servizo de Relacións Laborais
Resolución da Xefatura Territorial da Coruña pola que se ordena o rexistro e publicación do convenio colectivo de traballo do persoal laboral do Concello de Vedra

Visto o expediente do colectivo de traballo do PERSOAL LABORAL DO CONCELLO DE VEDRA (código n.º 15004772012010), que foi subscrito pola comisión negociadora o día 17 de xuño de 2014, e ratificado polo Pleno da Corporación o 22 de outubro de 2014, de conformidade co disposto no artigo 90.º.2 e 3.º do Real decreto legislativo 1/1995, do 24 de marzo, polo que se aproba o texto refundido da lei do Estatuto dos traballadores, co establecido no Real decreto 713/2010, do 28 de maio, sobre rexistro e depósito de convenios e acordos colectivos de traballo, e na Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia, e en aplicación do disposto polo artigo 38 da Lei 7/2007, do 12 de abril, do Estatuto Básico do Empregado Público ESTA XEFATURA DE TRABALLO E BENESTAR ACORDA: 1.º.–Ordenar a súa inscrición no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, a 28 de novembro de 2014. Xefa territorial M.ª PILAR CARIDAD ALONSO CONVENIO COLECTIVO DO CONCELLO DE VEDRA ÍNDICE CAPÍTULO I. DISPOSICIÓNS XERAIS (arts.1 a 12) CAPÍTULO II. SEGUIMENTO E CONTROL (arts.13 a 14) CAPÍTULO III. SOLUCIÓN EXTRAXUDICIAL DE CONFLICTOS COLECTIVOS (art.15) CAPÍTULO IV. DEREITOS SINDICAIS SECCIÓN 1.ª. DO DEREITO Á ACTIVIDADE SINDICAL (arts.16 a 19) SECCIÓN 2.ª. DAS SECCIÓNS SINDICAIS (art.20 a 23) SECCIÓN 3.ª. DO DEREITO Á REPRESENTACIÓN COLECTIVA (arts.24 a 27) SECCIÓN 4.ª. DO DEREITO DE REUNIÓN (art.28 a 31) SECCIÓN 5.ª. DOS DEREITOS DE NEGOCIACIÓN E PARTICIPACIÓN COLECTIVA (arts.32 a 35) SECCIÓN 6.ª. DO DEREITO DE FOLGA (art.36) CAPÍTULO V. DEREITOS E DEBERES (arts.37 e 38) CAPÍTULO VI. CALIDADE DOS SERVIZOS E ABSENTISMO LABORAL (art.39) CAPÍTULO VII. CALENDARIOS LABORAIS, XORNADAS E HORARIOS (arts.40 a 49) CAPÍTULO VIII. VACACIÓNS, PERMISOS, LICENCIAS E EXCEDENCIAS (arts.50 a 55) CAPÍTULO IX. SELECCIÓN, PROMOCIÓN INTERNA E PROVISIÓN DE POSTOS DE TRABALLO. SECCIÓN 1.ª. SELECCIÓN E ACCESO (arts.56 a 58) SECCIÓN 2.ª. PROMOCIÓN INTERNA (arts.59 a 62) SECCIÓN 3.ª. PROVISIÓN DE POSTOS DE TRABALLO (arts.63 a 70) CAPÍTULO X. INCOMPATIBILIDADES (art.71) CAPÍTULO XI. NORMALIZACIÓN LINGÜÍSTICA (art.72) CAPÍTULO XII. SISTEMA RETRIBUTIVO (arts.73 a 77) CAPÍTULO XIII. ACCIÓN SOCIAL (arts.78 a 83) CAPÍTULO XIV. RÉXIME DISCIPLINARIO (art.84) CAPÍTULO XV. CONSOLIDACIÓN DO EMPREGO TEMPORAL E PROCESOS DE FUNCIONARIZACIÓN (arts.85 a 87) CAPÍTULO XVI. FORMACIÓN NAS ENTIDADES LOCAIS (arts.88 a 90) CAPÍTULO XVII. SAÚDE E SEGURIDADE (arts.91 a 98) DISPOSICIÓNS ADICIONAIS DISPOSICIÓN FINAL ANEXOS Artigo 1.–Representación e lexitimidade. As partes que concertan este convenio son o Concello de Vedra, no exercicio da súa autonomía local, e os delegados e delegadas de persoal do Concello de Vedra, en representación do seu persoal laboral, constituídas en mesa de negociación ao abeiro do previsto no Estatuto dos traballadores, aprobado por R. D. Lexislativo 1/1995, do 24 de marzo, na Lei Orgánica 11/1985, do 2 de agosto, de liberdade sindical e demais normativa de aplicación. Artigo 2.–Ámbito territorial. O presente convenio será de aplicación no ente territorial Concello de Vedra e na totalidade de organismos e entes públicos que formen ou poidan formar parte do mesmo. Artigo 3.–Ámbito persoal. O presente convenio aplicarase integramente ao persoal que preste servizos no Concello de Vedra en réxime de contratación laboral ou que se incorpore durante a vixencia do mesmo, en todo aquilo que sexa compatible coa natureza da súa relación de emprego. Artigo 4.–Ámbito temporal, vixencia e denuncia. O presente convenio colectivo entrará en vigor o día seguinte da súa publicación no Boletín Oficial da Provincia, abarcando o seu período de vixencia ata o 31 de decembro de 2016, data na que se entendera prorrogado por anualidades de non existir denuncia dalgunha das partes ata a entrada en vigor do novo convenio que substitúa ao anterior trala oportuna negociación. O convenio considerarase denunciado cando así o faga calquera das partes con tres meses de antelación á finalización da súa vixencia ou de calquera prórroga, a fin de iniciar as negociacións e deliberacións do novo convenio, en data non posterior a un mes contado a partir da data de denuncia. Mentres duren as negociacións e ata a firma e publicación do novo texto, o presente convenio seguirá en vigor. Artigo 5.–Obxecto. O convenio regula e facilita o normal desenvolvemento das relacións de traballo dentro do seu ámbito de aplicación e derroga as normas iguais ou de inferior rango no que se opoñan ao seu contido. Artigo 6.–Carácter. O convenio ten un carácter necesario e indivisible para todos os efectos, no sentido de que as condicións pactadas neste constitúen un todo orgánico e unitario. Artigo 7.–Condicións máis beneficiosas. Enténdese este convenio como o marco global máis favorable. A comisión de seguimento e interpretación estudará caso por caso a aplicación a persoas determinadas de condicións laborais máis beneficiosas que estean recoñecidas con anterioridade á entrada en vigor do convenio. As melloras que se establezan noutras normas que afecten ao persoal ao servizo das Administracións Públicas, sexa do ámbito autonómico propio ou do estatal, serán de aplicación directa ao persoal do Concello de Vedra, consonte ao principio de norma máis favorable ou condición máis beneficiosa, sen prexuizo das actualizacións e adaptacións a que fai referencia o artigo 13.2d deste convenio. Artigo 8.–Irrenunciabilidade. Terase por nula e por non feita a renuncia por parte dos traballadores e traballadoras de calquera beneficio establecido no convenio. Así mesmo, unha vez aplicado este convenio, tacharase de nulidade e sen ningún efecto calquera outro convenio, resolución ou cláusula que impliquen condicións menos beneficiosas para os empregados públicos locais. Artigo 9.–Aplicación favorable. Como norma xeral, unha vez aplicado o convenio, e trala consulta á comisión paritaria de control e seguimento, tódalas condicións establecidas no mesmo, en caso de dúbida, ambigüidade ou escuridade, en canto ao seu sentido e alcance, terán que ser interpretadas e aplicadas do xeito que resulte máis beneficioso para os traballadores e traballadoras, con sometemento pleno á lei e ao dereito. Artigo 10.–Aplicación directa. As partes asinantes do convenio comprométense á aplicación directa deste e a non promover cuestións que puideran supoñer modificacións das condicións pactadas no texto. Artigo 11.–Publicidade do convenio. Con independencia da súa publicación no Boletín Oficial da Provincia a publicidade do presente texto farase por conta do Concello de Vedra, dando coñecemento do mesmo a todos os empregados. Artigo 12.–Conflitividade laboral. Antes de adoptar medidas disciplinarias ou actitudes conflitivas de carácter colectivo, as partes asinantes do convenio comprométense a esgotar a vía do diálogo dentro da propia institución, acudindo á comisión paritaria. Artigo 13.–Comisión paritaria de control e seguimento.1. Dentro do mes seguinte á entrada en vigor deste convenio, constituírase unha comisión paritaria de control e seguimento, integrada de xeito paritario por representantes da Corporación e dos delegados do persoal ou, no seu defecto, dos sindicatos asinantes deste convenio. Cada unha das partes nomeará un voceiro.2. A comisión paritaria de control e seguimento terá as seguintes funcións: a) Interpretar a totalidade dos artigos e cláusulas do convenio. b) Vixiar o cumprimento do pactado e denunciar, no seu caso, os incumprimentos. c) Estudar, propor e, cando proceda, resolver aquelas cuestións ou reclamacións que, de común acordo, lle sexan sometidas polas partes. d) Actualizar o contido do presente convenio para adaptalo ás modificacións que poidan derivarse de cambios normativos ou de acordos ou pactos subscritos entre as administracións públicas e os sindicatos. e) Facer o seguimento e, no seu caso, desenvolvemento da aplicación do convenio. A tal efecto a comisión emitirá, cando o considere necesario, un informe sobre estes extremos. f) Asegura-la non discriminación da muller, controlando a igualdade de trato, os posibles abusos, agresións de orde sexual, laborais, físicas ou psíquicas, tanto por parte dos compañeiros de traballo, como dos superiores. g) Impedir a realización de toda conduta abusiva ou de violencia psicolóxica que se realice de xeito sistemático sobre un traballador ou traballadora, manifestada especialmente a través de reiterados comportamentos, palabras ou actitudes que lesionan a dignidade ou integridade psíquica do mesmo e que poñan en perigo ou degraden as súas condicións de traballo. h) Aprobar un regulamento interno no que se concretará o seu réxime de funcionamento e as funcións a desenvolver. i) Calquera outra función que expresamente se lle atribúa no convenio ou no estatuto dos traballadores, ou que de común acordo, as partes consideren axeitado. Artigo 14.–Réxime de funcionamento.1. A comisión paritaria reunirase con carácter ordinario unha vez ao ano e de xeito extraordinario cando o solicite polo menos o 50% dos seus compoñentes.2. A comisión paritaria poderá utilizar os servizos ocasionais ou permanentes de asesores, con voz pero sen voto.3. A comisión paritaria contará cun secretario, que será un empregado designado polo Concello e que actuará na mesma con voz pero sen voto.4. As convocatorias das sesións da comisión paritaria realizaraas o/a secretario/a, co visto e prace dos voceiros/as, mediante citación por escrito na que conste, lugar data e hora, así como a orde do día. A convocatoria enviarase ás partes cunha antelación mínima de sete días hábiles, respecto da data prevista de celebración, no caso de sesións ordinarias, e dous días naturais para o caso de sesións extraordinarias.5. A orde do día das sesións da comisión será fixada polo secretario, co visto e prace dos/as voceiros/as.6. Para que as sesións da comisión paritaria poidan celebrarse validamente será precisa a asistencia de, polo menos, o 51% dos seus membros, así como do/a secretario/a ou de quen o substitúa no cargo.7. Os acordos deberán adoptarse por máis do 50% de cada unha das dúas representacións, sendo de carácter obrigatorio e vinculantes para ambas partes.8. De cada xuntanza e ao seu remate, o/a secretario/a da comisión redactará a correspondente acta na que haberá de constar o lugar, data e hora de comezo e remate da reunión, nomes e apelidos dos presentes, os asuntos tratados, os acordos adoptados cun resumo das opinións emitidas e a expresión dos votos. A correspondente acta así redactada pasarase inmediatamente á aprobación e sinatura de tódolos asistentes.9. As actas das sesións arquivaranse nun rexistro que custodiará o/a secretario/a, baixo a súa responsabilidade, tendo que expedir as certificacións oportunas dos acordos que as referidas actas conteñan, cando así se reclame por parte lexitimamente interesada.10. Cando ámbalas partes así o consideren, crearanse comisións de traballo específicas para tratar temas concretos e predeterminados. Estas comisións elaborarán ditames que logo serán presentados á comisión paritaria, non sendo estes vinculantes senón soamente informativos.11. As comunicacións oficiais da comisión verificaranse sempre directamente e por escrito, sen que poidan admitirse traslados e reproducións a través doutras instancias.12. Como enderezo da comisión paritaria de control e seguemento, para os efectos de notificacións, reunións e correspondencia, fíxase a súa sede na Casa Consistorial do Concello. Artigo 15.–Solución extraxudicial de conflitos colectivos.1. O Concello de Vedra e os delegados de persoal acordan como mecanismo de resolución e mediación nos posibles conflitos colectivos ou discrepancias significativas e insolubles, o diálogo e a negociación.2. Esgotadas as vías de negociación e diálogo, a resolución extraxudicial de conflitos deberá levarse a cabo por procedementos de mediación e arbitraxe.3. No caso de non haber acordo entre as partes da comisión paritaria nun prazo máximo de tres meses dende o inicio dun conflito, estas poderán someter as súas diferenzas ao AGA (Acordo Interprofesional Galego sobre procedementos extraxudiciais de solución de conflitos de traballo). A mediación será obrigatoria cando o solicite unha das partes. Neste caso as propostas de solución que ofrezan o mediador ou mediadores poderán ser libremente aceptadas ou rexeitadas polas partes.4. Mediante o procedemento de arbitraxe as partes poderán acordar de mutuo acordo encomendar a un terceiro a resolución de calquera conflito, comprometéndose de antemán a acepta-lo contido desta.5. O acordo logrado a través da mediación ou da resolución de arbitraxe terá a mesma eficacia xurídica e tramitación que os pactos e acordos regulados por Lei, sempre que quen adoptase o acordo ou subscrito o compromiso arbitral tivese a lexitimación que lles permita acordar, no ámbito do conflito, un pacto ou acordo conforme ao previsto pola lei.6. Estes acordos serán susceptibles de impugnación. Especificamente caberá recurso contra a resolución arbitral no caso de que non se observaran no desenvolvemento da actuación arbitral os requisitos e formalidades establecidos para o efecto ou cando a resolución versase sobre puntos non sometidos á súa decisión, ou que esta contradiga a legalidade vixente.7. A utilización destes sistemas efectuarase conforme aos procedementos que regulamentariamente sexan determinados tralo acordo coa representación sindical do Concello conforme ao regulado actualmente a este respecto. SECCIÓN 1.ª.–DO DEREITO Á ACTIVIDADE SINDICAL Artigo 16.–Dereito á sindicación.1. O persoal laboral do Concello de Vedra ten dereito a sindicarse libremente en defensa e promoción dos seus intereses profesionais, económicos e sociais.2. O dereito á libre sindicación comprende o dereito a afiliarse ao sindicato da súa elección, a separarse do que estivese afiliado, non podendo ninguén ser obrigado a afiliarse a un sindicato, e a elixir libremente aos seus representantes. Artigo 17.–Protección para o exercicio do dereito a actividade sindical.1. O Concello proporcionará a axeitada protección ao persoal ao seu servizo contra todo acto antisindical que implique discriminación ou demérito relacionado co seu emprego.2. A dita protección exercerase especialmente contra todo tipo de accións ou actuacións que persigan: a) Influír nas condicións de emprego do traballador para que este se afilie ou non a unha central sindical, que deixe de ser membro dela, ou que renuncie á actividade sindical. b) Fustrigar ou relegar a calquera traballador no seu lugar de traballo, ou pbexudicalo de calquera xeito a causa da súa pertenza a unha central sindical ou da súa participación nas actividades sindicais. c) Condicionar o emprego público á esixencia de afiliación ou non a calquera central sindical, ou á esixencia de causar baixa na mesma. Artigo 18.–Exercicio da actividade sindical.1. Os/as empregados/as públicos do Concello teñen dereito a dedicarse á acción sindical e a constituír sección sindicais no lugar, tempo e forma previstos na Lei Orgánica 11/1985, de 2 de agosto, de liberdade sindical, así como no Real Decreto Lexislativo 1/1995, do 24 de marzo, polo que se aproba o Estatuto dos Traballadores, así como en calquera outra norma que sexa de aplicación.2. Para estes efectos, entenderase como ámbito material inmediato para a acción sindical no Concello os centros de traballo, considerándose como tales, tanto o propio de cada traballador como calquera outra dependencia, establecemento ou local pertencente ao Concello, aínda que se encontre situado en sede distinta”. Artigo 19.–Respecto ás necesidades do servizo. Os dereitos recoñecidos aos empregados municipais neste capítulo, exercitaranse co debido respecto ás persoas e bens, procurando sempre non interferir na boa marcha do traballo e na atención ás necesidades do servizo. SECCIÓN 2.ª.–DAS SECCIÓNS SINDICAIS Artigo 20.–Dereito a constituír seccións sindicais. Os empregados públicos do Concello afiliados a centrais sindicais legal e validamente constituídas e recoñecidas poderán constituír seccións sindicais de conformidade co establecido no presente capítulo e coa lexislación vixente. Artigo 21.–Constitución das seccións sindicais. Para a atribución das garantías, facultades, funcións e competencias recoñecidas neste convenio, as seccións sindicais deberán acreditar que as centrais sindicais ás que pertencen obtiveron polo menos o 10% dos votos nas eleccións dos órganos de representación do persoal celebradas no Concello, ou que teñen a condición de centrais sindicais maioritarias, de conformidade co previsto na LOLS. Artigo 22.–Atribucións das seccións sindicais. As seccións sindicais terán, entre outras, as seguintes facultades, garantías, funcións e competencias: a) Representar e defender os intereses da central sindical a que pertencen e dos afiliados da mesma. b) Posuír e exercer a través dos correspondentes comités, delegados ou representantes sindicais, a representación legal para asuntos sociolaborais de todos e cada un dos seus afiliados, sen prexuízo doutras formas legais de representación que puidesen recabar os mesmos. A atribución de representación ás seccións sindicais implica, entre outras facultades, a de realizar calquera clase de intervención, pedimento, reivindicación ou reclamación de índole sociolaboral, por escrito ou mediante comparecencia, en nome e representación de calquera afiliado, sen menoscabo do exercicio individualizado das mesmas que puidese realizar este. c) Recibir, do xeito previsto na normativa vixente, a máis completa información en todos os asuntos do persoal Concello por medio dos seus delegados. d) Recoller as diversas reivindicacións sociolaborais do persoal ao servizo do Concello e propoñelas ás autoridades ou órganos correspondentes, diante dos órganos de representación dos traballadores, ou da asemblea xeral. e) Informarse por iniciativa propia de todas as cuestións que afecten ao persoal do Concello. Para estes efectos, os delegados ou representantes sindicais poderán ter acceso a toda a documentación relativa a ditas cuestións, previa autorización da Alcaldía, dentro dos límites legais, así como da reserva e o non abuso, garantindo o Concello a consulta ou reprodución gratuíta daqueles que se consideren precisos para o exercicio da actividade sindical, sen prexuízo das garantías que se consideren oportunas para evitar o extravío dos documentos, así como das responsabilidades legais en que os solicitantes puidesen incorrer por incumprimento do deber de reserva profesional e sindical. f) Exhibir e difundir libremente, en horas e lugares de traballo, calquera tipo de información, prensa, propaganda e publicacións de carácter sindical ou de interese laboral ou profesional. Para iso, o Concello disporá da colocación, ás súas expensas, de taboleiros de anuncios sindicais para a exposición e divulgación de calquera documentación do tipo anteriormente reseñado en todos os centros de traballo pertencentes ao Concello, en lugares adecuados e visibles. O número, tamaño e distribución dos taboleiros, será o adecuado ás dimensións e estrutura do centro, de xeito que se garanta a máis ampla publicidade e accesibilidade ao que se expoña. g) Convocar e celebrar reunións e asembleas, tanto de afiliados como de todo ou parte do persoal nos mesmos termos previstos para os funcionarios na Lei 7/2007, do 12 de abril, do Estatuto Básico dos Empregados Públicos. h) Empregar asesores en calquera actividade que realicen no exercicio das súas competencias. i) Para recadar as cotas sindicais, a sección sindical poderá acordar co Concello o seu desconto en nómina, logo da autorización dos seus afiliados. j) Presentar e negociar perante os órganos resolutorios correspondentes cantos asuntos procedan en materia de condicións de traballo, seguridade e saúde laboral, réxime de asistencia, seguridade e previsión social, no que sexa competencia do Concello e de conformidade coa regulamentación relativa aos dereitos de negociación e participación que se recollen na lei e no presente convenio. k) Expresar libremente opinións respecto das materias relativas á súa esfera de actividade. l) Proporcionar asistencia e defensa, e obter audiencia no suposto de seguirse procedemento disciplinario contra calquera dos seus afiliados, sen prexuízo do dereito individual de audiencia, regulada no dito procedemento. Artigo 23.–Sixilo profesional. Tanto os delegados de persoal, como as seccións sindicais no seu conxunto observarán sixilo profesional no exercicio das súas funcións en todas aquelas materias sobre as que o Concello sinale expresamente o carácter reservado. En todo caso, ningún tipo de documento entregado polo Concello ás seccións sindicais e aos seus delegados poderá ser utilizado fóra do estrito ámbito municipal e para fins distintos dos que motivaron a súa entrega. SECCIÓN 3.ª.–DO DEREITO Á REPRESENTACIÓN COLECTIVA Artigo 24.–Os delegados de persoal. Os delegados de persoal, elixidos nas eleccións sindicais, son os representantes do conxunto do persoal laboral do Concello de Vedra, sen prexuízo da representación que corresponda aos delegados e seccións sindicais en relación cos seus afiliados/as. A composición e funcionamento dos órganos de representación serán as que se determinen na lexislación ao respecto e nos seus propios regulamentos. Artigo 25.–Garantías e facultades. Os delegados de persoal terán as seguintes garantías e facultades: a) Audiencia do órgano ao que pertencen no suposto de seguirse procedemento disciplinario a un traballador/a, sempre que exista pedimento expreso neste senso por parte do inculpado/a. b) Expresar individual ou colexiadamente con liberdade as súas opinións nas materias relativas á esfera da súa representación, podendo confeccionar, publicar e distribuír información de interese profesional, laboral ou social. Para estes efectos, o Concello facilitará aos órganos de representación idénticos medios que os sinalados para as seccións sindicais. c) Non ser trasladados, sancionados nin discriminados no seu traballo, promoción económica ou profesional, durante o exercicio das súas funcións nin dentro dos dous anos seguintes á expiración do seu mandato por razón do desempeño da súa representación. d) Dispor dun crédito de 20 horas mensuais retribuídas para o exercicio das súas funcións. Para estes efectos non se computarán as horas empregadas en xuntanzas con representantes da corporación. Para facer uso do crédito horario avisarase, sempre que sexa posible, con 24 horas de antelación ao responsable de persoal. e) Poderanse acumular nun ou varios delegados/as do persoal ou delegados/as da sección sindical as horas sindicais correspondentes a outros delegados/as da mesma sección sindical ou membros dos órganos de representación, sen exceder o máximo total, podendo quedar relevado ou relevados do traballo, sen prexuízo da súa remuneración. f) Utilizar un local facilitado polo Concello na medida das súas posibilidades para actividades sindicais cunhas características e equipamento que satisfagan as diversas necesidades que en canto a capacidade, dotación, material e situación física puidesen presentarse. Este local será compartido coas seccións sindicais. g) Seralles admitida a súa abstención ou escusa no suposto de ser designados como instrutores ou secretarios nun expediente disciplinario. Artigo 26.–Competencias. Sen prexuízo do previsto no Estatuto dos Traballadores os/as delegados/as de persoal terán as seguintes competencias: a) Recibir, do xeito previsto na normativa vixente, a máis completa información en todos os asuntos de persoal do Concello. b) Coñecer os contratos laborais que o Concello asine. Para isto o Concello entregará aos órganos de representación sindical unha copia básica de todos os contratos. c) Propoñer e negociar perante os correspondentes órganos resolutorios do Concello cantos asuntos procedan en materia de condicións de traballo, seguridade e saúde laboral, réxime de asistencia, seguridade e previsión social, no que sexa competencia do Concello. d) Ser oídos na fase preparatoria do proceso de formación da vontade administrativa orientada á adopción de acordos en materia de persoal, consonte co previsto no presente capítulo e na normativa de xeral aplicación, sen prexuízo da preceptiva negociación sobre os asuntos indicados no presente convenio e na lexislación vixente. Artigo 27.–Capacidade e sixilo profesional.1. Recoñéceselles aos delegados/as de persoal capacidade para exercer accións administrativas ou xudiciais en todo o relativo ao ámbito das súas competencias, por decisión maioritaria dos seus membros.2. En canto ó deber de manter sixilo no exercicio das súas funcións, aos delegados/as de persoal seranlles de aplicación as regras previstas neste convenio para as seccións sindicais e os seus delegados/as. SECCIÓN 4.ª.–DO DEREITO DE REUNIÓN Artigo 28.–Dereito de reunión. Os/as traballadores/as do Concello de Vedra poderán exercitar o dereito de reunión cos requisitos e condicións sinaladas nesta sección e na demais normativa de aplicación. Artigo 29.–Lexitimación para o exercicio. Están lexitimados para convocar reunións: ● Os/as delegados/as de persoal ou comité de empresa. ● As organizacións sindicais, directamente ou a través dos/as delegados/as sindicais. ● Un número de traballadores superior ao 33% do colectivo convocado. Artigo 30.–Do lugar e momento da reunión.1. Poderán autorizarse reunións no centro de traballo dentro da xornada laboral ata un máximo de 30 horas anuais. Estas horas só se poderán denegar de xeito motivado. Destas, 15 horas corresponderán ás Seccións sindicais e o resto aos delegados de persoal.2. Sen prexuízo do anterior, en período electoral as candidaturas que se presenten poderán convocar e celebrar asembleas de persoal dentro da xornada laboral, por un tempo máximo para todas elas de 4 horas en cada centro de traballo.3. Non existirá ningún tipo de limitación para celebrar reunións fóra da xornada de traballo, sempre que se garanta a seguridade das instalacións ou dependencias, que deberán ser previamente solicitadas con tempo suficiente.4. En calquera caso, a celebración da reunión non prexudicará a prestación dos servizos.5. O Concello facilitará os locais adecuados para que as reunións poidan celebrarse. As súas características e equipamento satisfará ás diversas necesidades que en canto a capacidade, material e situación puidesen presentarse. Artigo 31.–Convocatoria da reunión. Os requisitos para celebrar unha reunión son os seguintes: a) Comunicar por escrito a súa celebración con antelación de dous días hábiles se a reunión ten lugar fóra da xornada de traballo, e de cinco días se é dentro da xornada laboral b) Indicar no escrito: a. Día, hora e lugar de celebración. b. Colectivo ao que se convoca. c. Orde do día. d. Identificación dos asinantes, que deberán estar lexitimados para convocar a reunión consonte o disposto neste capítulo. c) As reunións entenderanse autorizadas e poderán celebrarse sen outro requisito se a autoridade competente non formula obxeccións á mesma mediante resolución motivada cando menos vintecatro horas antes da celebración. SECCIÓN 5.ª.–DOS DEREITOS DE NEGOCIACIÓN E PARTICIPACIÓN COLECTIVA Artigo 32.–Do dereito á negociación colectiva. A negociación colectiva e a participación na determinación das condicións de traballo dos/as empregados/as do Concello de Vedra efectuarase mediante a capacidade representativa recoñecida ás organizacións sindicais na Lei Orgánica de liberdade sindical e no Estatuto dos/as traballadores/as. Artigo 33.–Mesa de negociación do persoal laboral do Concello de Vedra. Para os efectos do disposto no artigo anterior constituirase unha mesa de negociación no ámbito do Concello de Vedra na que estarán presentes dunha parte os representantes do Concello e doutra os delegados de persoal, e no seu caso o comité de empresa, e as organizacións sindicais con presenza nos órganos de representación a asistir, con carácter asesor e informativo. A composición da mesa de negociación será paritaria. Por acordo entre as partes designarase a un empregado/a municipal do Concello para asumir as funcións de secretario/a da mesa de negociación, que será o/a encargado/a de redactar a correspondente acta de cada reunión, da que dará fe. Esta acta será ademais asinada por todos os membros da mesa. O secretario encargarase tamén das tarefas administrativas propias da preparación, convocatoria e publicidade da mesa de negociación. As reunións da mesa de negociación do Concello terán lugar cunha periodicidade anual. Igualmente terán lugar reunións cando o soliciten de común acordo as partes ou por decisión dos representantes do Concello, ou de todas as organizacións sindicais presentes. A orde do día das reunións será determinada conxuntamente, podendo incluír calquera das partes cantos asuntos consideren oportunos. As partes recibirán notificación formal da celebración das reunións cunha antelación mínima de 48 horas, poñendo simultaneamente á súa disposición toda a documentación relativa aso asuntos incluídos na orde do día para os efectos do seu coñecemento e estudo previo. Calquera das partes poderá deixar sobre a mesa os asuntos que, ao seu entender, requiran dun máis detido exame ou emisión de informe, ou cando considere que faltan datos ou antecedentes de importancia para fundamentar a adopción de acordos ou resolucións. Do mesmo xeito, calquera dos representantes sindicais poderá facer constar, tanto na acta da reunión como na parte expositiva da posterior resolución, o ditame ou informe que emitan ao respecto os órganos da corporación, as discrepancias de calquera índole e os argumentos en que se fundamenten. Artigo 34.–Obxecto da negociación.1. Serán obxecto de negociación no ámbito da mesa de negociación do Concello de Vedra: a) A aplicación do incremento das retribucións do persoal laboral do Concello se estableza na Lei de Orzamentos Xerais do Estado e das Comunidades Autónomas. b) A determinación e aplicación das retribucións. c) A preparación e deseño dos programas de oferta de emprego público. d) A clasificación de postos de traballo. e) A determinación dos programas e fondos para a acción de promoción interna, formación e perfeccionamento. f) Os sistemas de ingreso, provisión e promoción dos empregados municipais. g) As propostas sobre dereitos sindicais e de participación. h) Medidas sobre saúde laboral. i) As materias de índole económica, de prestación de servizos, sindical, asistencial e, en xeral, cantas outras afecten ás condicións de traballo e ao ámbito de relacións laborais do persoal e representantes sindicais co Concello. j) Calquera outra que por acordo nos órganos respectivos ou, atendendo á normativa vixente en cada momento, se sinale como obxecto de negociación colectiva no Concello.2. Quedan excluídas da obrigatoriedade da negociación, no seu caso, as decisións do Concello que afecten ás súas potestades de organización, ao exercicio do dereito dos cidadáns ante os traballadores públicos e ao procedemento de formación dos actos e disposicións administrativas. Cando as consecuencias das decisións do Concello que afecten ás súas potestades de organización que teñan repercusión sobre as condicións de traballo do persoal laboral contempladas no apartado anterior procederá a negociación de ditas condicións.3. En todo caso as negociacións realizaranse sempre baixo o principio de boa fe. Artigo 35.–Dereito de información. Consonte o establecido na Lei 2/91, do 7 de xaneiro, sobre dereitos de información dos representantes dos/as traballadores/as en materia de contratación, o Concello entregará aos órganos de representación sindical unha copia básica de todos os contratos de relación laboral que realice no seu ámbito institucional. Igualmente, periodicamente facilitaráselle información de todos os acordos corporativos relativos ao persoal ao seu servizo. SECCIÓN 6.ª.–DO DEREITO DE FOLGA Artigo 36.–O dereito de folga. O persoal laboral municipal poderá exercer o dereito de folga nos termos recollidos na lexislación vixente. Artigo 37.–Dereitos e deberes dos/as empregados/as municipais.1. Dereitos dos/as empregados/as municipais.1.1.–Dereitos individuais. Os empregados públicos teñen os seguintes dereitos de carácter individual en correspondencia coa natureza xurídica da súa relación de servizo: Ao posto de traballo e cargo que lle corresponda segundo a praza da RPT á que se lle adscribe. Ao desempeño efectivo das funcións ou tarefas propias da súa condición profesional e de acordo coa progresión alcanzada na súa carreira profesional. Á progresión na carreira profesional e promoción interna segundo principios constitucionais de igualdade, mérito e capacidade mediante a implantación de sistemas obxectivos e transparentes de avaliación. A percibir as retribucións e as indemnizacións por razón do servizo. A participar na consecución dos obxectivos atribuídos á unidade onde preste os seus servizos e a ser informado polos seus su`eriores das tarefas que teñan que desenvolver. Á defensa xurídica e protección da Administración Pública nos procedementos que se sigan ante calquera orde xurisdicional como consecuencia do exercicio lexítimo das súas funcións ou cargos públicos. Á formación continua e á actualización permanente dos seus coñecementos e capacidades profesionais, preferentemente en horario laboral. Ao respecto da súa intimidade, orientación sexual, propia imaxe e dignidade no traballo, especialmente fronte ao acoso sexual e por razón de sexo, moral e laboral. A non discriminación por razón de nacemento, orixe racial ou étnico, xénero, sexo ou orientación sexual, relixión ou conviccións, opinión, discapacidade, idade ou calquera outra condición ou circunstancia persoal ou social. Á adopción de medidas que favorezan a conciliación da vida persoal, familiar e laboral. Á liberdade de expresión dentro dos límites do ordenamento xurídico. A recibir protección eficaz en materia de seguridade saúde no traballo. Ás vacacións, descansos, permisos e licenzas. Á xubilación segundo os termos e condicións establecidas nas normas aplicables. As prestacións da Seguridade Social correspondentes ao réxime que lles sexa de aplicación. Á libre asociación profesional. Aos demais dereitos recoñecidos polo ordenamento xurídico.1. 2.–Dereitos individuais exercidos colectivamente. Os empregados municipais teñen os seguintes dereitos individuais que se exercen de forma colectiva: Á liberdade sindical. Á negociación colectiva e a participación na determinación das condicións de traballo. Ao exercicio da folga, coa garantía do mantemento dos servizos esenciais da comunidade. Á formulación de conflitos colectivos de traballo, de acordo coa lexislación aplicable en cada caso. Ao de reunión, nos termos establecidos no artigo 46 do Estatuto Básico do Empregado Público.2. Deberes dos empregados municipais e principios éticos.1.–Os empregados municipais deberán desempeñar con dilixencia as tarefas que teñan asignadas e velar polos intereses xerais con suxeición e observancia da Constitución e do resto do ordenamento xurídico e deberán actuar de acordo cos seguintes principios: obxectividade, integridade, neutralidade, responsabilidade, imparcialidade, confidencialidade, dedicación ao servizo público, transparencia, exemplaridade, austeridade, accesibilidade, eficacia, honradez, promoción da contorna cultural e ambiental, e respecto á igualdade entre mulleres e homes, que inspiran o Código de Conduta dos empregados públicos configurados polos principios éticos e de conduta regulados nos artigos seguintes.2.–A súa actuación perseguirá a satisfacción dos intereses xerais dos cidadáns e fundamentarase en consideracións obxectivas orientadas cara á imparcialidade e o interese común, á marxe de calquera outro factor que exprese posicións persoais, familiares, corporativas, clientelares ou calquera outras que poidan chocar con este principio.3.–Axustarán a súa actuación aos principios de lealdade e boa fe coa Administración na que presten os seus servizos, e cos seus superiores, compañeiros, subordinados e cos cidadáns.4.–A súa conduta basearase no respecto dos dereitos fundamentais e liberdades públicas, evitando toda actuación que poida producir discriminación algunha por razón de nacemento, orixe racial ou étnico, xénero, sexo, orientación sexual, relixión ou conviccións, opinión, discapacidade, idade ou calquera outra condición ou circunstancia persoal ou social.5.–Absteranse naqueles asuntos nos que teñan un interese persoal, así como de toda actividade privada ou interese que poida supor un risco de expor un conflito de intereses co seu posto público.6.–Non contraerán obrigacións económicas nin intervirán en operacións financeiras, obrigacións patrimoniais ou negocios xurídicos coas persoas ou entidades cando poida supor un conflito de intereses coas obrigas do seu posto público.7.–Non aceptaran ningún trato de favor o situación que implique privilexio ou vantaxe inxustificada, por parte de persoas físicas ou entidades privadas.8.–Actuarán de acordo cos principios de eficacia, economía e eficiencia e vixiarán a consecución do interese xeral e o cumprimento dos obxectivos da organización.9.–Non influirán na axilización ou resolución de trámite ou procedemento administrativo sen causa xusta e, en ningún caso, cando iso comporte un privilexio en beneficio dos titulares dos cargos públicos ou a súa contorna familiar e social inmediata ou cando supoña un menoscabos dos intereses de terceiros.10.–Cumprirán con dilixencia as tarefas que lles correspondan ou se lles encomenden e, no seu caso, resolveran dentro de prazo os procedementos ou expedientes da súa competencia.11.–Exercerán as súas atribucións segundo o principio de dedicación ao servizo público absténdose non só de condutas contrarias ao mesmo, senón tamén de calquera outras que comprometan a neutralidade no exercicio dos servizos públicos.12.–Gardarán secreto das materias clasificadas ou outras cuxa difusión estea prohibida legalmente, e manterán a debida discreción sobre aqueles asuntos que coñezan por razón do seu cargo, sen que poidan facer uso da información obtida para beneficio propio ou de terceiros, ou prexuízo do interese público. Artigo 38.–Principios de conduta. Serán principios de conduta dos empregados no Concello de Vedra: 1.–Tratarán con atención e respecto aos cidadáns, aos seus superiores e aos restantes empregados públicos.2.–O desempeño das tarefas correspondentes ao seu posto de traballo realizarase de forma dilixente e cumprindo a xornada e horarios establecidos.3.–Obedecerán as instrucións e ordes profesionais dos superiores, salvo que constitúan unha infracción manifesta do ordenamento xurídico, nese caso poranas inmediatamente en coñecemento dos órganos de inspección procedentes.4.–Informarán aos cidadáns sobre aquelas materias ou asuntos que teñan dereito a coñecer, e facilitarán o exercicio dos seus dereitos e o cumprimento das súas obrigas.5.–Administrarán os recursos e bens públicos con austeridade, e non utilizarán os mesmos en proveito propio ou de persoas achegadas. Terán, así mesmo, o deber de velara pola súa conservación.6.–Rexeitarase calquera agasallo, favor ou servizo en condicións vantaxosas que vaia máis aló dos usos habituais, sociais e de cortesía, sen prexuízo do establecido no Código Penal.7.–Garantirán a constancia e permanencia dos documentos para a súa transmisión e entrega aos seus posteriores responsables.8.–Manterán actualizada a súa formación e cualificación.9.–Observarán as normas sobre seguridade e saúde laboral.10.–Poñerán en coñecemento dos seus superiores ou dos órganos competentes as propostas que consideren adecuadas para mellorar o desenvolvemento de funcións da unidade na que estean destinados. Para estes efectos poderase prever a creación da instancia adecuada competente para centralizar a recepción das propostas dos empregados públicos ou administrados que sirvan para mellorar a eficacia no servizo.11.–Garantirán a atención ao cidadán na lingua que o solicite sempre que sexa oficial no territorio. Artigo 39.–Calidade dos servizos e absentismo laboral. O Concello de Vedra e os/as delegados/as de persoal potenciarán os instrumentos de control e redución do absentismo laboral a través da proposta, entre outras, de medidas de mellora dos sistemas e procedementos, de medidas de mellora da calidade na prestación do servizo público ós cidadáns, da medición do absentismo laboral e seguimento deste, realizando os estudios necesarios sobre as súas causas e adoptando, se é o caso, as medidas que sexan procedentes para a súa redución, podendo procederse, sempre previa audiencia ao/á interesado/a, ao desconto automático, calculado conforme ao establecido para o persoal laboral, das retribucións correspondentes ao tempo de traballo nos casos de falta inxustificada de asistencia e/ou puntualidade. Todo isto efectuarase sen prexuízo das medidas disciplinarias que, se é o caso, puidesen corresponder. Deberá xustificarse ante a xefatura de persoal toda ausencia producida na xornada laboral, e poderanse deducir dos haberes correspondentes toda ausencia ou falta de puntualidade que, de maneira acumulada, supoña máis de dúas horas ao mes. As ausencias debidas a enfermidade xustificaranse co correspondente parte de consulta, baixa médica ou hospitalización. No caso de ausencias por enfermidade ou accidente que non dean lugar a incapacidade temporal, non se aplicará a dedución das retribucións a catro días de ausencia ao longo do ano natural, dos cales so tres se poderán dar en días consecutivos. Esta circunstancia deberá ser comunicada con carácter inmediato na data que se produza ao responsable do centro ou servizo. O persoal virá obrigado a comunicar aquelas ausencias que se produzan ao inicio da xornada laboral mediante o correspondente aviso ao superior inmediato, seguíndose igual procedemento no caso de ser causa sobrevida durante a xornada laboral. Das medidas que se adopten para reduci-lo absentismo informarase puntualmente á comisión paritaria. Artigo 40.–Calendario laboral ordinario. O calendario laboral ordinario para o persoal laboral do Concello de Vedra será o que se estableza polos organismos competentes da Administración central, autonómica e local, dentro das súas respectivas competencias, e afecten ao conxunto da Administración local de Galicia e ao Concello de Vedra en particular. Os calendarios anuais deberán estar expostos antes do 15 de novembro do ano anterior. As modificacións sobrevidas ao calendario, deberán estar suficientemente motivadas e informadas, previamente, e con antelación suficiente, aos órganos de representación interesados. Artigo 41.–Días non laborais. Os días 24 e 31 de decembro non serán laborables para o persoal do Concello de Vedra e permanecerán pechadas as oficinas públicas, agás os servizos de Rexistro Xeral. O persoal que estea obrigado a traballar nestes días, recibirá como compensación dous días laborables por cada un destes días. A distribución do persoal afectado pola necesidade da atender o rexistro, esixirá quendas rotatorias entre o mesmo. O día 22 de maio será celebrado como día patronal dos empregados públicos locais polo que se favorecerá a asistencia aos actos institucionais de confraternización e protocolarios que se organicen. A non ser que o Calendario laboral faga previsións ao respecto, cando estas datas ou calquera outro festivo coincidan en sábado ou en día non laborable, serán compensados con días de asuntos propios. Artigo 42.–Xornada laboral.1. A xornada semanal de traballo establécese en 37,5 horas semanais de traballo efectivo de promedio, en cómputo anual, equivalente a 1.665 horas anuais. Polas necesidades do servizo poderá establecerse outra duración da xornada semanal, equivalente en cómputo de horas anuais, sempre respectando os límites legais máximos establecidos.2. A xornada diaria realizarase con carácter ordinario de luns a venres, durante 7,5 horas, preferentemente continuadas en quenda de mañá. Segundo a natureza do servizo poderán establecerse outras distribucións do horario ou da xornada diaria, sempre respectando os límites legais máximos establecidos. Cando por motivos do servizo a xornada diaria fose menor ou maior de 7,5 horas, establecerase un sistema de compensación de horas en cómputo anual, sempre respectando os límites legais máximos establecidos. O alcalde ou persoa en quen delegue poderá autorizar con carácter excepcional, persoal ou temporal, a modificación do horario fixo para atender ás necesidades de conciliación da vida laboral e familiar. O tempo de asistencia aos cursos de formación programados ou autorizados polo correspondente órgano municipal para a capacitación profesional ou para a adaptación a un novo posto de traballo e de asistencia obrigada considerarase tempo de traballo a tódolos efectos.3. O persoal por quenda se vexa obrigado á cobertura de rexistro os sábados, cun horario de 10.00 a 13.00, gozará da compensación en tempo de traballo, dentro da semana seguinte.4. O persoal do Concello con redución de hornada disporá dunha redución proporcional durante este período. Cando polas características do servizo ou do posto de traballo, non sexa posible esta redución, o tempo de redución computarase a efectos de compensación en xornadas completas. Artigo 43.–Xornada de verán. Durante o período comprendido entre o 16 de xuño e o 15 de setembro (ámbolos dous inclusive) quedará establecido o horario de verán. Durante este tempo establecerase unha redución de xornada dunha hora e trinta minutos. O persoal do Concello con redución de xornada disporá dunha redución proporcional durante este período. Esta redución de xornada quedará condicionada a que a prestación dos servizos quede debidamente garantida, polo que deberá adaptarse a esta circunstancia. Polas especiais características, de variabilidade horaria, nos que se desenvolve o traballo do Servizo de Axuda no Fogar (SAF), Brigada de Obras, Servizo de Protección Civil, Servizo de Recollida do Lixo, Servizo de Limpeza e Brigada Verde ou calquer outro que precise de variabilidade horaria, a redución correspondente da xornada de verán poderase compensar modificando a duración da xornada laboral ao longo de todo o ano natural si as necesidades do servizo así o requiren. As horas non desfrutadas de redución da xornada de verán serán descontadas das 1.665 horas da xornada anual. Cando polas características do servizo ou do posto de traballo, non sexa posible esta redución, o tempo de redución computarse sobre a xornada anual de traballo, de tal xeito que a distribución concreta da mesma garanta unha compensación horaria semellante a dos restantes empregados. Artigo 44.–Tempo de traballo efectivo. Todo o persoal en réxime de xornada continuada terá dereito a unha pausa de 30 minutos, computándose como de traballo efectivo. O persoal en réxime de xornada partida, terá dereito a dúas pausas de 15 minutos, distribuídas ao longo da xornada laboral, computándose como de traballo efectivo. Si a prestación do servizo o permite, as dúas pausas de 15 minutos poderán xuntarse nunha única pausa de 30 minutos. O tempo de traballo computarase de modo que tanto ao comezo como ao remate da xornada diaria, o traballador se atope no seu posto de traballo, considerándose como traballo efectivo aquel que sexa imprescindible para recoller, ordenar e gardar roupa, materiais e útiles de traballo. A mesma consideración terá o tempo utilizado para cumprir coas normas de seguridade e hixiene. Para o persoal que desenvolva a súa actividade en lugares de traballo non fixos ou itinerantes, o cómputo da xornada normal de traballo comezará a partir da súa presenza no lugar de traballo, no lugar de recollida ou reunión establecido ou no centro de control, tanto na entrada como na saída do traballo. Artigo 45.–Calendario de servizos especiais. Entenderase por horarios en servizos especiais todos os que non se rexan polo calendario laboral ordinario. Naqueles servizos municipais que pola natureza da súa actividade deban organizarse por quendas de traballo, estas efectuaranse mediante a rotación entre todos os traballadores. Procurarase que nos servizos nos que a actividade se desenvolva en domingos, festivos, horas nocturnas, ou en condicións de perigosidade, penosidade ou toxicidade as xornadas traballadas nas devanditas circunstancias sexan repartidas equitativamente entre todo o persoal adscrito ao servizo, sen prexuízo das situacións que por saúde laboral impidan o traballo a quendas ou nocturno, especialmente no período de maternidade e embarazo, procurando os mecanismos necesarios para que os traballadores alternen os festivos traballados cada ano natural, en relación aos festivos traballados o ano anterior. Os calendarios de servizos especiais poderán dispor un sistema de quendas, atendendo á dispoñibilidade de persoal e os servizos a realizar, respectando, en todo caso, o descanso entre xornadas, que non poderá ser inferior a 12 horas, así como alomenos, dous fins de semana de descanso ao mes. A xornada non excederá en cómputo anual do que se sinale para o resto do persoal. Os calendarios de servizos especiais preverán a xornada laboral ordinaria dos mesmos, así como, de selo caso, a parte variable do horario. Polas especiais características, de variabilidade horaria, nos que se desenvolve o traballo do Servizo de Axuda no Fogar (SAF), Brigada de Obras, Servizo de Protección Civil, Servizo de Recollida do Lixo, Servizos de Limpeza, Brigada Verde e outros, establecerase un sistema de compensación de horas de maneira que a o longo do ano natural se poidan realizar as horas anuais ordinarias sen prexuízo de que se respecten o descanso entre xornadas, que non poderá ser inferior a 12 horas, así como a dispor de dous fins de semana de descanso ao mes. Entenderase por distorsión horaria do traballador o prexuízo do traballador que teña que prestar servizo alternativamente en quendas variables de mañá, tarde ou noite, ou a prestación en xornada partida. A distorsión horaria terase en conta na elaboración do complemento específico. Artigo 46.–Servizos extraordinarios fóra da xornada laboral.1. Terá a consideración de hora extraordinaria cada hora de traballo que se realice, previa autorización do alcalde ou concelleiro no que se delegue, sobre a duración máxima da xornada de traballo establecida no presente convenio ou fóra da parte variable do horario. En todo caso terán consideración de hora extraordinaria aquelas que superen o número de horas anuais de xornada ordinaria en computo anual.2. Os servizos extraordinarios realizados fóra da xornada laboral terán unha consideración excepcional e terán que ser motivadas por extraordinarias ou urxentes necesidades do servizo e deberán ser compensadas economicamente ou en tempo de descanso a ser posible dentro dos trinta días seguintes; e en todo caso antes do remate do ano natural.3. Especificamente, terán a consideración de servizos extraordinarios as horas necesarias para asistir a xuízos ou comparecencias fóra da xornada de traballo derivada da prestación do servizo. Se o día convocado para asistir a declarar ó Xulgado o traballador estivera gozando do seu día de descanso, será substituído por outro día de descanso. Igualmente, considéranse horas extraordinarias as consumidas polo persoal que realice traballo por quendas na espera do relevo correspondente, sen prexuízo da esixencia da responsabilidade correspondente polo incumprimento do horario.4. Os responsables dos servizos ou unidades administrativas responderán persoalmente da certeza e efectividade da realización de servizos extraordinarios, así como da veracidade das circunstancias que xustifiquen a súa realización.5. Para o debido control do número de horas extraordinarias feitas, levarase un rexistro por servizos co número de horas realizado trimestralmente que, en todo caso, será entregado tamén trimestralmente aos representantes dos traballadores.6. O número de horas extraordinarias realizadas por cada traballador non poderá exceder de 80 ao ano. Non se computarán a estes efectos as que se realicen por compensación de horas de xornada ordinaria ao longo do ano natural así como as motivadas por danos extraordinarios e urxentes, independentemente da súa compensación económica.7. As horas extraordinarias compensaranse preferentemente con descansos, a razón de 1,75 horas por cada hora traballada. No caso de que sexan realizadas en domingos, festivos ou de noite compensaranse con 2,0 horas e 3,0 horas se concorren as dúas circunstancias. As horas de compensación acumularanse preferentemente ata acadar xornadas laborais completas.8. Se excepcionalmente non se puidesen compensar as horas extraordinarias poderán ser remuneradas economicamente de xeito motivado, de acordo coas contías fixadas no capítulo de retribucións. Esta remuneración económica farase na nómina do mes de decembro.9. A comisión de seguimento controlará os procedementos de xustificación, autorización e compensación definidos no presente convenio. Artigo 47.–Réxime de especial dedicación. O réxime de especial dedicación implicará a dispoñibilidade por razóns de servizo para o desenvolvemento dunha xornada adicional anual de 163 horas dispoñibles fóra do horario e quenda ordinarios sen dereito a compensación, así como a aplicación do réxime xeral de incompatibilidades previsto neste convenio. A relación de postos de traballo determinará os postos de traballo suxeitos ao réxime de especial dedicación, así como as correspondentes retribucións. Artigo 48.–Traballo en período nocturno e festivo.1. Entenderase por traballo en período nocturno o efectuado entre as 10 da noite (22.00 p. m) e as 8 da mañá (8.00). A tales efectos, consideraranse quendas de traballo nocturno aquelas que realicen, de maneira habitual, con estas características horarias, unha parte superior a tres horas da súa xornada diaria de traballo ou unha parte superior a un terzo da xornada anual de traballo.2. Entenderase por traballo en período festivo o realizado no tempo que medie entre as 22 horas do venres e as 22 horas de véspera de festivo e as 8 horas do día laborable seguinte, e tamén o tempo comprendido entre as 22 horas do venres e as 8 horas do luns. As horas que se realicen en horario nocturno ou festivo compensaranse mediante a súa retribución específica ou a redución da xornada que corresponda. No caso de persoal contratado especificamente para exercer as súas funcións en horario nocturno ou festivo e aqueles dos que pola natureza do traballo realicen quendas neste horario, nas súas retribucións teranse en consideración estas circunstancias. A hora realizada en período nocturno ou festivo será retribuída co valor de 1,75 horas normais. En caso de optar pola compensación en tempo de descanso, estas horas compensaranse a razón de 1,75 horas por cada hora traballada. A hora realizada en período nocturno e festivo será retribuída co valor de 2 horas normais. En caso de optar pola compensación en tempo de descanso, estas horas compensaranse a razón de 2 horas por cada hora traballada. A compensación horaria por traballos nocturnos e festivos será acumulable. Artigo 49.–Pausa mínima entre cada xornada.1. Calquera que sexa o réxime de organización do traballo de cada servizo municipal, entre o final dunha xornada e o comezo da seguinte mediarán como mínimo 12 horas.2. No caso de que o descanso semanal dun traballador se estipule fóra do da fin de semana, estas xornadas computarán para ese traballador como días festivos a todos os efectos.3. O persoal que realiza o seu traballo en sábado ou domingo dentro do seu horario habitual sen estar sometido a quendas gozará de dous fins de semana completos de descanso ao mes, no seu defecto o equivalente anual. Artigo 50.–Vacacións anuais.1. As vacacións terán a duración dun mes natural ou de 22 días hábiles anuais por ano completo de servizo ou en forma proporcional ao tempo de servizos efectivos, debéndose gozar de forma obrigatoria dentro do ano natural e ata o quince de xaneiro do ano seguinte. Poderanse gozar en períodos mínimos de 5 días hábiles consecutivos, con arranxo á planificación que se efectúe por parte da dirección de cada departamento ou servizo. Para estes efectos, os sábados non serán considerados días hábiles. Sen prexuízo do anterior, e sempre que as necesidades do servizo o permitan, dos días de vacacións poderase solicitar o goce independente de ata 6 días hábiles por ano natural, que poderán acumularse aos de asuntos persoais.2. As vacacións gozaranse preferentemente e con carácter xeral entre o 1 de xuño e o 30 de setembro, respectando sempre que as necesidades do servizo o permitan.3. Para os efectos previstos neste artigo, non se considerarán como días hábiles os sábados, sen prexuízo das adaptacións que se establezan para os horarios especiais. No caso do persoal que traballa a quendas, non poderá comezalo período de vacacións en descanso semanal establecido.5. No suposto de enfermidade ou accidente interromperase o cómputo do período de vacacións e este retomarase unha vez recuperada a alta polo traballador de acordo coas necesidades do servizo. No suposto de producirse colisión de intereses entre un traballador afectado por unha enfermidade ou por un accidente e aqueles outros do seu mesmo servizo, que xa as teñen programadas, terán estes últimos preferencia sobre aquel, que en todo caso haberá de supeditarse ás necesidades do servizo. No caso de incapacidade temporal, o período de vacacións poderase gozar unha vez rematada dita incapacidade e sempre que non transcorreran máis de 18 meses a partir de final do ano no que se orixinaron.6. O plan de vacacións anuais será elaborado antes do 1 de abril de cada ano, de xeito que cada un poida coñece-las datas que lle correspondan, polo menos con dous meses de antelación á data de comezo daquelas. O calendario será consultado cos representantes dos traballadores. Recoñecese o dereito de elección do período de vacacións a favor das mulleres xestantes e a preferencia de elección de mulleres e homes con fillos ou fillas menores de doce anos ou maiores dependentes ao seu coidado e que convivan co traballador. Excepcionalmente o alcalde, a petición do interesado, poderá acceder ao cambio do calendario anual de vacacións con carácter individualizado, sempre que non afecte a intereses de terceiros no ámbito das quendas establecidas nin aos intereses e funcionamento do servizo.7. No caso do persoal que traballa a quendas, non poderá comezar o período de vacacións en descanso semanal establecido. Nos servizos onde se poidan producir colisión de intereses, organizaranse as quendas de forma obrigatoria, de xeito rotativo, comezando polo traballador con maior antigüidade no servizo e, no seu defecto, no Concello.8. As vacacións non poderán ser compensadas en metálico nin en todo nin en parte, agás cando no transcurso do ano se produza a extinción da relación de emprego do traballador ou sexa declarado este en situación de excedencia ou de suspensión de funcións e aínda non teña gozado ou completado na súa totalidade o goce do período de vacacións.9. As vacacións poderanse acumular aos seguintes permisos: ● Maternidade ● Adopción ou acollemento ● Paternidade ● Lactación No caso de que calquera destas circunstancias impida iniciar o goce das vacacións dentro do ano natural ao que correspondan, as mesmas poderanse gozar nun ano natural distinto sempre que non transcorreran máis de 18 meses do remate do ano natural no que se orixinaron.10. Cando estando de vacacións se produza: ● Unha incapacidade temporal derivada do embarazo, parto ou lactación natural. ● Unha acumulación do permiso por lactación. ● Un permiso por maternidade. ● Un permiso por adopción ou acollemento. ● Un permiso de paternidade. ● Unha incapacidade temporal. terase dereito a gozar as vacacións en data distinta, aínda que terminase o ano natural no que correspondan sempre que non transcorreran máis de 18 meses do remate do ano natural no que se orixinaron. Artigo 51.–Permisos e licencias.1.–Permiso por falecemento, accidente ou enfermidade grave dun familiar. a) Por falecemento, accidente ou enfermidade grave dun familiar dentro do primeiro grao de consanguinidade ou afinidade, tres días hábiles cando o suceso se produza na mesma localidade e cinco días hábiles cando o suceso se produza en distinta localidade. b) Cando se trate do falecemento, accidente ou enfermidade grave dun familiar dentro do segundo grao de consanguinidade ou afinidade, o permiso será de dous días hábiles cando se produza na mesma localidade e de catro días hábiles cando sexa en distinta localidade. c) Cando se trate do falecemento, dun familiar dentro do terceiro ou máis graos de consanguinidade ou afinidade, o permiso será polo tempo necesario para o enterramento e funeral cunha duración máxima dun día. Aos efectos dos apartados a) e b) considerarase coma graves as enfermidades ou accidentes que cumpran os seguintes requisitos: ◊ No caso de enfermidade, que requira internamento hospitalario ou cirurxía hospitalaria con ou sen ingreso ou que precise convalecencia domiciliaria con coidados de terceira persoa xustificados con informe médico. ◊ No caso de accidente, parte expedido por facultativo que especifique a necesidade de internamento hospitalario ou convalecencia domiciliaria con coidados de terceira persoa. Os días que se faga uso deste permiso deberán ser en todo caso inmediatamente posteriores ao feito causante, e computarase o día do falecemento, accidente ou enfermidade cando o traballador/a non preste servizos ese día e lle correspondería prestalos. Así mesmo, estes días deberán ser consecutivos no caso de falecemento, e poderán desfrutarse de forma descontinua no caso de enfermidade ou accidente mentres persista o feito causante e ata o máximo dos días estabelecidos. Se durante o goce do permiso por accidente ou enfermidade grave do familiar, sobrevén o falecemento deste, suspenderase o permiso que viña gozando e iniciarase o cómputo dun novo permiso. d) En casos excepcionais de enfermidade de familiares en primeiro e segundo grado de consanguinidade e afinidade ou persoas que convivan no domicilio do solicitante e afecten gravemente o normal desenvolvemento da vida familiar, o alcalde, poderá autorizar permisos, redución de xornadas ou xornadas especiais en tanto se soluciona a situación. Os graos de consanguinidade e afinidade están recollidos no Anexo I.2.–Permiso retribuído por accidente ou enfermidades moi graves. Nos supostos de accidente ou enfermidade moi grave do cónxuxe, parella en análoga relación de afectividade, familiares en primeiro grao, acollidos/acollidas ou familiares convivintes, e para atender o seu coidado, o persoal laboral do Concello de Vedra terá dereito a un permiso retribuído cunha duración máxima de trinta días naturais. Cada accidente ou enfermidade xerará un único permiso, que, dentro da duración máxima de trinta días, se poderá utilizar de maneira separada ou acumulada. Xustificarase con informe médico de que a persoa causante precisa de coidados por terceira persoa.3.–Asuntos persoais. Poderase dispoñer de ata cinco días ao ano, como máximo, de permiso para asuntos persoais sen xustificación, atendendo sempre ás necesidades do servizo. Poderase gozar dos días adicionais, polos festivos nacionais que coincidan en sábado durante o ano natural. De todo heito, en canto aos días de asuntos personais, estarase ao disposto na normativa aútonómica e estatal en canto ás melloras que supoña. Estes días poderanse gozar ata o último día do mes de febreiro do ano seguinte.4.–Deber inescusable. Polo tempo indispensable para o cumprimento dun deber inescusable de carácter público ou persoal e por deberes relacionados coa conciliación da vida laboral ou familiar.5.–Traslado de domicilio. Por traslado de domicilio sen cambio de residencia, un día na mesma localidade e dous días se hai cambio de localidade. Se a unidade familiar está composta por dous o máis membros, o permiso será de dous días se non hai cambio de localidade e de catro se existe cambio.6.–Exames finais e demais probas de aptitude definitiva. Permiso para asistencia a exames finais, ou parciais liberatorios, e outras probas de aptitude, así coma probas selectivas que se celebren dentro da xornada normal de traballo, 1 día, ampliándose polo tempo necesario e imprescindible cando se celebren fóra do termo municipal. No caso de que o exame se celebre fóra da xornada normal de traballo deberá mediar un período razoable de tempo, necesario para o desprazamento ao lugar de exame, entre a finalización da xornada e o comezo do exame. Deberán ser autorizados polo alcalde ou responsable de persoal e deberán xustificarse cun certificado de asistencia no que conste a data de celebración e o tempo de duración, que deberá ser presentada nos cinco días seguintes á data do exame 7.–Realización de exames prenatais e técnicas de preparación ao parto. As traballadoras embarazadas terán dereito a ausentarse do traballo para a realización de exames prenatais e técnicas de preparación ao parto polo tempo necesario para a súa práctica e logo de xustificación da necesidade de realización delas dentro da xornada de traballo. Para acompañar ao seu cónxuxe ou parella en análoga relación de afectividade ou afinidade a exames prenatais ou técnicas de preparación ao parto, o persoal laboral do Concello de Vedra, terá dereito a un permiso retribuído en idénticos termos e condicións de exercicio que os previstos para estes permisos.8.–Lactancia. Por lactación dun fillo ou filla menor de doce meses, a traballadora ou traballador terá dereito a unha hora de ausencia do traballo, que poderá dividir en dúas fraccións. Este dereito poderase substituír por unha redución da xornada normal en media hora ao inicio e ao final da xornada ou ben nunha hora ao inicio ou ao final da xornada. Este dereito poderá ser exercido indistintamente por un ou outro dos proxenitores, no caso de que ambos traballen. Igualmente, poderá substituírse o tempo de lactación por un permiso retribuído que acumule en xornadas completas o tempo correspondente ou ben por un crédito de horas, podéndose aproveitar, en ambos casos, en calquera momento, despois do gozo do permiso de maternidade. A cantidade de horas incluídas no crédito será o resultado de contabilizar o total de horas ás que se tería dereito si se dispuxese do permiso de lactación na súa modalidade dunha hora diaria de ausencia. Este permiso incrementarase proporcionalmente no caso de parto múltiple. Nos supostos de adopción ou acollemento, este dereito computarase durante o primeiro ano desde a resolución xudicial ou administrativa de adopción ou acollemento.9.–Fillos prematuros ou con necesidade de hospitalización. Por nacemento de fillos/as prematuros ou que por calquera outra causa deban permanecer hospitalizados a continuación do parto, a traballadora ou traballador terá dereito a ausentarse do traballo durante un máximo de dúas horas diarias e percibirá as retribucións íntegras. Así mesmo, terá dereito a reducir a súa xornada de traballo ata un máximo de dúas horas, coa diminución proporcional de retribucións.10.–Tratamentos de fecundación asistida. As traballadoras do Concello de Vedra terán dereito a un permiso retribuído para tratamentos de fecundación asistida polo tempo necesario para a súa práctica, con aviso previo e xustificación da necesidade de realización dentro da xornada traballo. Se fose necesario o desprazamento, o permiso será de dous días. Para acompañar o seu cónxuxe ou parella en análoga relación de afectividade a tratamentos de fecundación asistida o persoal laboral do Concello de Vedra terá dereito a un permiso retribuído en idénticos termos e condicións de exercicio que os previstos para este permiso.11.–Permisos por motivos de conciliación da vida persoal, familiar e laboral e por razón de violencia de xénero. a) Permiso por parto. Terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do fillo ou filla, e por cada fillo a partir do segundo, nos supostos de parto múltiple. O permiso distribuirase á opción da traballadora sempre que seis semanas sexan inmediatamente posteriores ao parto. No caso de falecemento da nai, o outro proxenitor poderá facer uso da totalidade ou, se é o caso, da parte que reste do permiso. Malia o anterior, e sen prexuízo das seis semanas inmediatas posteriores ao parto de descanso obrigatorio para a nai, no caso de que ambos os proxenitores traballen, a nai, ao iniciarse o período de descanso por maternidade, poderá optar por que o outro proxenitor goce dunha parte determinada e ininterrompida do período de descanso posterior ao parto, ben de forma simultánea ou sucesiva co da nai. O outro proxenitor poderá seguir gozando do permiso de maternidade inicialmente cedido, aínda que no momento previsto para a reincorporación da nai ao traballo esta se atope en situación de incapacidade temporal. Nos casos de gozo simultáneo de períodos de descanso, a suma destes non poderá exceder de dezaseis semanas ou das que correspondan no caso de discapacidade do fillo ou filla ou de parto múltiple. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Nos casos de parto prematuro e naqueles nos que, por calquera outra causa, o neonato deba permanecer hospitalizado a continuación do parto, este permiso ampliarase en tantos días como o neonato se encontre hospitalizado, cun máximo de trece semanas adicionais. Durante o gozo deste permiso poderase participar nos cursos de formación que convoque a administración. b) Permiso por adopción ou acollemento, tanto preadoptivo coma permanente ou simple. Terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do menor adoptado ou acollido e por cada fillo, a partir do segundo, nos supostos de adopción ou acollemento múltiple. O cómputo do prazo contarase á elección do traballador/a, a partir da decisión administrativa ou xudicial do acollemento ou a partir da resolución xudicial pola que se constitúa a adopción, sen que un mesmo menor poida dar, en ningún caso, dereito a varios períodos de gozo deste permiso. No caso de que ambos proxenitores traballen, o permiso distribuirase a opción dos interesados, que poderán gozalo de forma simultánea ou sucesiva, sempre en períodos ininterrompidos. Nos casos de gozo simultáneo de períodos de descanso, a suma destes non poderá exceder das dezaseis semanas ou das que correspondan en caso de adopción ou acollemento múltiple e de discapacidade do menor adoptado ou acollido. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Se fose necesario o desprazamento previo dos proxenitores ao país de orixe do adoptado/a ou acollido/a, nos casos de adopción ou acollemento internacional, terase dereito, ademais, a un permiso de ata tres meses de duración, e durante este período percibiranse exclusivamente as retribucións básicas, podendo gozarse de forma fraccionada, sempre que non se superen os tres meses. Con independencia do permiso de ata tres meses previsto no parágrafo anterior e para o suposto previsto no devandito parágrafo, o permiso por adopción ou acollemento, tanto preadoptivo coma permanente ou simple, poderase iniciar ata catro semanas antes da resolución xudicial pola que se constitúa a adopción ou a decisión administrativa ou xudicial do acollemento. Concederase permiso polo tempo indispensable para acudir a reunións sobre seguimento de adopción nacional ou internacional. Durante o gozo deste permiso poderase participar nos cursos de formación que convoque a administración. Os supostos de adopción ou acollemento, tanto preadoptivo coma permanente ou simple, previstos neste artigo serán os que así se establezan na normativa aplicable na Comunidade Autónoma de Galicia, e o acollemento simple deberá ter unha duración non inferior a un ano. c) Permiso por paternidade polo nacemento, acollemento ou adopción dun fillo ou filla. Terá unha duración de vinte nove días naturais, que gozará o pai a partir da data de nacemento, da decisión administrativa ou xudicial de acollemento ou da resolución xudicial pola que se constitúa a adopción. No caso de parto, acollemento ou adopción múltiple, o permiso será de trinta e cinco días. Nos supostos de adopción ou acollemento, se ambos proxenitores fosen persoal ao servizo do Concello de Vedra, o permiso poderase distribuír á opción dos interesados, que poderán gozalo de forma simultánea ou sucesiva, sempre en períodos ininterrompidos, respectando en todo caso o prazo de duración. Este permiso é independente do gozo compartido dos permisos de maternidade ou adopción ou acollemento, tanto preadoptivo coma permanente ou simple. A nai poderá gozar deste permiso de paternidade a continuación dos permisos de maternidade ou adopción ou acollemento nos seguintes supostos: ● Cando o pai falecese antes da utilización íntegra do devandito permiso. ● Se a filiación paterna non estivese determinada. ● Cando os proxenitores non estivesen casados nin estivesen unidos de feito en análoga relación de afectividade. ● Cando a resolución xudicial ditada en proceso de nulidade, separación ou divorcio, iniciado antes da utilización do permiso, se lle recoñecese á nai a garda do fillo ou da filla que acaba de nacer. No suposto de matrimonio de mulleres ou unións de feito en análoga relación de afectividade, ao ser unha delas a nai biolóxica, a que non o sexa terá dereito ao permiso de paternidade nos termos fixados nesta alínea. Nos casos previstos por parto, ou maternidade, adopción ou acollemento e paternidade, o tempo transcorrido durante o gozo destes permisos computarase como de servizo efectivo para todos os efectos, garantíndose a plenitude de dereitos económicos do persoal laboral do Concello de Vedra durante todo o período de duración do permiso, e, se é o caso, durante os períodos posteriores ao gozo deste, se, de acordo coa normativa aplicable, o dereito a percibir algún concepto retributivo se determina en función do período de gozo do permiso. Os traballadores/as que fixesen uso do permiso por parto ou maternidade, paternidade ou adopción ou acollemento terán dereito, así que finalice o período de permiso, a reintegrarse ao seu posto de traballo nos termos e nas condicións que non lles resulten menos favorables ao gozo do permiso, así como a beneficiarse de calquera mellora nas condicións de traballo ás que puidese ter dereito durante a súa ausencia. d) Permiso por razón de violencia de xénero. As faltas de asistencia do persoal laboral do Concello de Vedra vítima de violencia de xénero, totais ou parciais, terán a consideración de xustificadas polo tempo e nas condicións en que así o determinen os servizos sociais de atención ou saúde, segundo proceda.12.–Permiso por matrimonio ou inicio de vida en común. Por este motivo, o/a traballador/a terá dereito a unha licenza de 15 días naturais ininterrompidos, que poderán sumarse ás vacacións anuais. O inicio da convivencia deberá demostrarse mediante certificación de rexistro de matrimonio ou de parella de feito, ou por calquera outro medio que acredite de xeito fidedigno este feito.13.–Acompañamento ás revisións médicas os fillos, as fillas e as persoas maiores ao seu cargo. O persoal do Concello de Vedra terá dereito a ausentarse paba acompañar ás revisións médicas os fillos e fillas, persoas maiores ou con discapacidade, ao seu cargo, polo tempo necesario, con aviso previo e xustificación da necesidade de realización dentro da xornada de traballo.14.–Permisos para acudir ás reunións de coordinación do persoal con fillos de discapacidade. O persoal laboral do Concello de Vedra que teña fillos con discapacidade psíquica, física o sensorial terán dereito a ausentarse do traballo polo tempo indispensable para asistir a reunións de coordinación do seu centro educativo, ordinario de integración ou de educación especial, onde reciba atención tratamento ou para acompañalo se ten que recibir apoio adicional no ámbito sanitario ou social.15.–Asistencia a consulta médica. Os traballadores poderán asistir a consulta, tratamentos e exploracións de tipo médico, durante o horario de traballo acreditando debidamente este extremo co xustificante do servizo sanitario correspondente.16.–Realización de funcións sindicais ou de representación sindical. Para realizar funcións sindicais, de formación sindical ou de representación do persoal, nos termos que se determine.17.–Permisos para formación. Aqueles/as traballadores/as que realicen cursos de formación, poderán adapta-lo seu horario de traballo para a asistencia ós mesmos, sempre que sexa compatible co horario de traballo dos compañeiros, computando o tempo invertido neles como tempo de traballo efectivo. En todo caso os traballadores que realicen cursos de formación de carácter oficial, poderán adapta-lo seu horario de traballo para a asistencia a estes. Artigo 52.–Reducións de xornada.1.–Redución de xornada para atender a un familiar de 1.º grao por enfermidade moi grave. Por ser preciso atender o coidado dun familiar de primeiro grao, o persoal laboral do Concello de Vedra terá dereito a solicitar unha redución de ata o 50% da xornada laboral, con carácter retribuído, por razóns de enfermidade moi grave e polo prazo máximo dun mes, prorrogable en circunstancias excepcionais e atendendo á extrema gravidade da enfermidade padecida, ata un período máximo de dous meses. Se houbese máis dun titular deste dereito polo mesmo feito causante, o tempo de gozo desta redución poderase ratear entre eles, respectando, en todo caso, o prazo máximo dun mes ou, se é o caso, o de dous meses.2.–Garda legal. Por razóns de garda legal, cando o persoal laboral do Concello de Vedra teña o coidado directo dalgún menor de doce anos, de persoa maior que requira especial dedicación ou dunha persoa con discapacidade que non desempeñe actividade retribuída, terá dereito a unha redución da súa xornada de traballo, coa diminución proporcional das súas retribucións, ata un máximo de ½ da xornada de traballo. Terá o mesmo dereito o persoal do Concello de Vedra que precise encargarse do coidado directo dun familiar ata o segundo grado de consanguinidade ou afinidade que, por razóns de idade, accidente ou enfermidade, non se poida valer por si mesmo e que non desempeñe actividade retribuída.3.–Redución de xornada por motivos de violencia de xénero. As empregadas vítimas de violencia sobre a muller, para facer efectiva a súa protección ou o seu dereito á asistencia social integral, terán dereito á redución da xornada coa diminución proporcional da retribución, ou á reordenación do tempo de traballo, a través da adaptación do horario, da aplicación do horario flexible ou de outras formas de ordenación do tempo de traballo que sexan aplicables, nos termos que para estes supostos estableza a Administración Pública competente en cada caso.4.–permiso por coidado de fillo ou filla menor afectado por cancro ou outra enfermidade grave recollidas no anexo do Real Decreto 1148/2011. Sempre que ambos proxenitores, adoptivos ou acolledores traballen, terase dereito a unha redución da xornada de traballo de ata o 50%, percibindo retribucións integras, para o coidado durane a hospitalización e tratamento continuado, dun fillo ou filla menor de idade afectado por cancro ou enfermidade grave que implique un ingreso hospitalario de larga duración e requira a necesidade do seu coidado directo, continuo e permanente acreditado por informe do Servizo Público de saúde ou órgano administrativo sanitario da Comunidade Autónoma ou, no seu caso, da entidade sanitaria concertada correspondente, ate a maioría de idade do menor. Cando ambos proxenitores, adoptivos ou acolledores concorran na mesma circunstancia polo mesmo suxeito e feito, só un deles pode beneficiarse da prestación estabelecida da retribución íntegra con redución de xornada, non podendo outro proxenitor recibir as retribucións íntegras se se acolle a xornada de traballo reducida. No suposto de que ambos presten servizo no Concello, este poderá limitar o exercicio simultáneo de ambos permisos por razóns fundadas no correcto funcionamento do servizo. Estas reducións de xornadas poderán ser acumuladas en xornadas completas, baixo solicitude e coa autorización do Concello.5.–Redución de xornada por interese particular. O persoal laboral do Concello de Vedra poderán solicitar voluntariamente a redución de xornada por interese particular, coa correspondente redución proporcional de retribucións. A redución será como mínimo de unha hora e como máximo de dúas horas e trinta minutos diarios. Na solicitude deberá, en todo caso, concretarse con a exacta franxa horaria sobre a que operaría a dita diminución. Só de forma excepcional se poderá conceder unha diminución diaria irregular da redución da xornada solicitada ou mesmo a súa acumulación en xornadas de traballo completas. A xustificación da necesidade desta distribución ou acumulación correspondente ao solicitante. A concesión da redución de xornada por interese particular estará sempre subordinada ás necesidades do servizo, e terá unha duración mínima de tres meses e máxima dun ano, renovable, por pedimento da persoa interesada cunha antelación mínima dun mes á data de finalización. Por necesidades de xestión do servizo público afectado, os órganos competentes en materia de persoal, de oficio, poderán acordar a revogación ou sespensión da redución de xornada, garantindo o dereito do interesado a formular alegacións nun prazo máximo de dez días hábiles desde a comunicación da proposta de revogación ou suspensión. A concesión da redución de xornada por interese particular queda automaticamente sen efecto en caso de cambo de posto.6.–Outras reducións de xornadas. Os/as traballadores/as aos que lle falten menos de cinco anos para cumprir a idade de 65 anos, poderán obter, a súa solicitude, a redución da súa xornada de traballo ata un medio, coa redución de retribucións que se determine regulamentariamente, sempre que as necesidades do servizo o permitan. Artigo 53.–Flexibilidade da xornada de traballo.1.–Flexibilidade da xornada de traballo por motivos familiares. O persoal laboral do Concello de Vedra con fillos/as ou acollidos/as menores de doce anos, ou con familiares conviventes que, por enfermidade ou por avanzada idade, necesiten a asistencia doutras persoas, poderá solicitar, e concederáselles se as necesidades do servizo o permitisen, a flexibilización da xornada de traballo dentro dun horario de referencia, determinado en cada caso, por petición da persoa interesada e oída a representación legal do persoal, pola dirección de persoal da unidade administrativa ou do centro de traballo. A decisión, se as necesidades do servizo o permitisen, recoñecerá o máis amplo horario diario de referencia posible. Dentro do horario diario de referencia establecido, a persoa interesada poderá cumprir a súa xornada de traballo con absoluta liberdade, sempre que, en cómputo mensual, resulten cumpridas todas as horas mensuais de traballo aplicables. Idéntico dereito terá quen, sexa home ou muller, se atope en proceso de nulidade, separación ou divorcio desde a interpretación da demanda xudicial ou, por decisión do/a interesado/a, desde a solicitude de medidas provisionais previas, ata transcorridos tres meses desde a citada demanda ou, se é o caso, desde a citada solicitude.2.–Outras flexibilidades horarias. a) O persoal laboral do Concello de Vedra que teña o seu cargo persoas maiores, fillos menores de 12 anos ou persoas con discapacidade, así como quen teña o seu cargo directo a un familiar con enfermidade grave ata o 2.º grao de consanguinidade ou afinidade, terán dereito a flexibilizar nun máximo dunha hora o horario fixo de xornada que teña establecida. b) O persoal laboral do Concello de Vedra que teña fillos/as con discapacidade psíquica, física ou sensorial poderán dispor de 2 horas de flexibilidade horaria diaria sobre o horario fixo que corresponda, a fin de conciliar os horarios dos centros educativos ordinarios de integración, e de educación especial, así como outros centros onde o fillo ou filla con discapacidade reciba atención, cos horarios dos propios postos de traballo. c) Excepcionalmente, o alcalde poderá autorizar, con carácter persoal e temporal, a modificación do horario fixo nun máximo de 2 horas por motivos directamente relacionados coa conciliación da vida persoal, familiar e laboral, e nos casos de familias monoparentais. Artigo 54.–Licenza sen soldo. a) Por asuntos propios poderán concederse licencias sen retribución dunha duración acumulada que non poderá exceder de tres meses cada dous anos. A concesión de licencias por asuntos propios subordinarase, en todo caso, ás necesidades do servizo. b) No caso de que dita licenza fose a ser denegada, antes da resolución definitiva darase audiencia ó interesado a través do servizo correspondente. En materia de permisos e licencias será de aplicación o disposto na lexislación sobre función pública aplicable ao persoal ao servizo da Comunidade autónoma galega en cada momento. Artigo 55.–Excedencias. A) Excedencia para o coidado de fillos e familiares. Os/as traballadores/as terán dereito a un período de excedencia, de duración non superior a tres anos, para atender ao coidado de cada fillo, tanto cando sexa por natureza como por adopción ou acollemento permanente ou preadoptivo, a contar dende a data de nacemento ou, no seu caso, da resolución xudicial ou administrativa. Tamén terán dereito a un período de excedencia, de duración non superior a un ano, os/as traballadores/as para atender ao coidade dun familiar que se atope ao seu cargo, ata o segundo grao inclusive de consanguinidade ou afinidade, que, por razóns de idade, accidente, enfermidade ou discapacidade, non poda valerse por si mesmo e non desempeñe actividade retribuída. O período de excedencia será único por cada suxeito causante. Cando un novo suxeito causante dera orixe a unha nova excedencia, o inicio do período da mesma dará fin á que se viñese gozando. Esta excedencia constitúe un dereito individual dos/as traballadores/as do Concello de Vedra. En caso de que dous traballadores xerasen o dereito a gozalo polo mesmo suxeito causante, a Administración poderá limitar o seu exercicio simultáneo por razóns xustificadas relacionadas co funcionamento dos servizos. O período de permanencia nesta situación computarase a efectos de antigüidade e de seguridade social, de conformidade co previsto na normativa vixente. Durante o goce da excedencia o traballador terá dereito á asistencia a cursos de formación profesional, para os que debe ser convocado polo Concello, especialmente coa ocasión da súa reincorporación. Durante os dous primeiros anos, os traballadores terán dereito á reserva do posto de traballo que desempeñaban. Transcorrido este período, a dita reserva o será para un postos de igual grupo profesional, categoría e retribución. B) Excedencia voluntaria por agrupación familiar. Poderá concederse a excedencia voluntaria por agrupación familiar, cunha duración mínima de dous anos e máxima de quince, aos traballadores cando o seu cónxuxe resida noutro municipio por ter obtido e estar desempeñando un posto de traballo de carácter definitivo como funcionario de carreira ou como laboral en calquera administración pública ou organismo autónomo. Os traballadores/as excedentes por algunha das causas anteriores non xerarán retribucións nin lles será computado o tempo permanecido en tal situación a efectos de ascensos, trienios e dereitos pasivos. C) Excedencia voluntaria por interese particular. Os/as traballadores/as fixos/as cunha antigüidade mínima dun ano no Concello de Vedra, poderán solicitar, cunha antelación mínima de 2 meses, excedencia voluntaria por un período de tempo non inferior a catro meses nin superior a cinco anos. Unha vez solicitada, resolverase o procedente e notificaráselle ao interesado con 15 días de antelación á data do inicio proposta pola persoa interesada. A concesión desta excedencia quedará, en todo caso, subordinada ás necesidades do servizo. Non poderá declararse a solicitude do/a traballador/a cando ao mesmo se lle instrúa expediente disciplinario. Este dereito so poderá ser exercitado outra vez polo mesmo traballador se transcorreron catro anos dende a anterior excedencia. D) Excedencia forzosa. A excedencia forzosa, que dará dereito a conserva-lo posto de traballo e ao cómputo da antigüidade da súa vixencia, concederase pola designación ou elección para un cargo público que imposibilite a asistencia ao traballo. Para estes efectos, entenderanse por cargos públicos os supostos previstos na lexislación autonómica de función pública para a concesión da situación de servizos especiais dos funcionarios públicos. O reingreso deberá ser solicitado dentro do mes seguinte ao cese no cargo público. Se non se solicita o reingreso no prazo citado o traballador será declarado de oficio en excedencia voluntaria por interese particular. Os deputados, senadores, membros das asembleas lexislativas das Comunidades Autónomas ou do Parlamento Europeo, alcaldes ou concelleiros que perdan a dita condición por disolución das correspondentes cámaras ou corporacións ou por terminación do mandato das mesmas poderán permanecer en situación de excedencia forzosa ata a súa nova constitución. E) Excedencia voluntaria por incompatibilidade. Procederá declarar, de oficio ou a instancia de parte, na situación de excedencia voluntaria por incompatibilidade, ao persoal laboral fixo que se atope en servizo activo, como funcionario ou persoal laboral, noutra categoría, corpo ou escala, a non ser que obtivesen a oportuna compatibilidade e aos que pasen a prestar servizos en organismos ou entidades do sector público e non lles corresponda quedar noutra situación. F) Excedencia por razón de violencia sobre a muller traballadora. As traballadoras vítimas de violencia de xénero, para faceren efectiva a súa protección ou o seu dereito á asistencia social integral, terán dereito a solicitar a situación de excedencia durante seis meses sen ter que prestar un tempo máximo de servizos previos e sen que sexa exixible prazo de permanencia nela. Durante os seis primeiros meses terán dereito á reserva do posto de traballo que desempeñasen, e o devandito período será computable para os efectos de antigüidade, carreira e dereitos do réxime de Seguridade Social que sexa aplicable. Cando as accións xudiciais o esixisen, poderase prorrogar este período por tres meses, cun máximo de dezaoito, con idénticos efectos aos sinalados anteriormente, para o fin de garantir a efectividade do dereito de protección da vítima. Durante os dous primeiros meses desta excedencia, a traballadora terá dereito a percibir as retribucións íntegras e, se é o caso, ás prestacións familiares por fillo ao seu cargo. SECCIÓN 1.ª.–SELECCIÓN E ACCESO Artigo 56.–Principios xerais e normativa aplicable.1. A selección do persoal ao servizo do Concello de Vedra realizarase de acordo coa oferta de emprego público, mediante convocatoria pública e a través do sistema de concurso de valoración de méritos, oposición ou concurso oposición libre nos que se garantan, en todo caso, os principios constitucionais de igualdade, mérito e capacidade, así como o de publicidade.2. En todo caso, na selección do seu persoal laboral, o Concello de Vedra estará ao disposto no presente convenio e no Real Decreto 364/1995, do 10 de marzo, polo que se aproba o Regulamento Xeral de Ingreso do persoal ao servizo da Administración Xeral do Estado, no Decreto 95/1991, do 20 de marzo, polo que se aproba o Regulamento de selección do persoal da Administración da Comunidade Autónoma Galega e no Real Decreto 896/1991, do 7 de xuño, polo que se aproban as regras básicas e programas mínimos do procedemento de selección dos funcionarios de Administración local, e á Lei 7/2007, de 12 abril, do Estatuto Básico do Empregado Público. Artigo 57.–Regras xerais de acceso e selección do persoal laboral fixo.1. As convocatorias de procesos selectivos deberán publicarse nos Diarios oficiais que procedan no caso de prazas de persoal laboral fixo.2. Garantirase o anonimato dos aspirantes nas probas eliminatorias nas que sexa posible.3. As bases xerais e específicas de cada convocatoria, tanto de persoal fixo como temporal, así como para a promoción interna e a provisión de postos de traballo, serán obxecto de informe preceptivo e consulta cos representantes do persoal na mesa xeral de negociación.4. Os tribunais e comisións de selección estarán integrados por funcionarios e persoal laboral do Concello de Vedra, salvo que non houbese efectivos dese grupo no propio Concello, e serán designados polo alcalde da Corporación, cumprindo co disposto no artigo 60 e seguintes do Estatuto Básico do Empregado Público.5. En ningún caso poderá constituír mérito para acceder ao emprego público o ter desempeñado un posto de traballo con carácter eventual ou de confianza na administración.6. Para poder participar nos procesos selectivos convocados no Concello de Vedra será necesario reuni-los seguintes requisitos: a) Posuí-la nacionalidade española, a dun Estado membro da Unión Europea, ou a de cónxuxe, ou fillo de nacionais españois ou comunitarios nos termos previstos na lexislación vixente. Tamén poderán acceder en igualdade de condicións que os españois, os estranxeiros con residencia legal en España. b) Estar en posesión da titulación esixida ou en condicións de obtela no prazo de presentación de solicitudes. c) Posuí-la capacidade funcional necesaria para o desem`eño das tarefas habituais do Grupo, Categoría ou praza correspondente. d) Ter cumpridos dezaseis anos e non exceder da idade de xubilación forzosa, agás naqueles postos que teñan determinada por Lei outra idade de ingreso ou xubilación. e) Non estar separado mediante expediente disciplinario do servizo de calquera das Administracións públicas, nin atoparse inhabilitado con carácter firme para o exercicio de funcións públicas.7. A extensión e profundidade dos programas adecuaranse aos niveis de titulación esixidos e á especialidade profesional dos correspondentes grupos de clasificación e categoría profesional de persoal laboral.8. Nos sistemas de selección que se realicen terá que demostrarse o coñecemento da lingua galega. Artigo 58.–Selección do persoal laboral temporal.1. A selección do persoal laboral temporal farase de acordo cos principios de igualdade, mérito e capacidade, así como o de publicidade. O referido sistema deberá permiti-la máxima axilidade na selección, en razón da urxencia esixida para o desempeño transitorio dos postos de traballo ou das funcións correspondentes. En todo caso, o persoal laboral temporal deberá reunir os requisitos xerais de titulación e as demais condicións esixidas para participar nas probas de acceso aos correspondentes postos fixos.2. Para a selección do persoal laboral temporal, as convocatorias de prazas por quenda libre para persoal fixo preverán a constitución de listas de agarda dos aspirantes que teñan superado algunha proba, tendo en conta a estes efectos as puntuacións obtidas no proceso selectivo e a valoración, se é o caso, dos servizos prestados en postos de natureza semellante nas administracións públicas. Igualmente cando non existan listas de agarda dispoñibles, o Concello poderá proceder á unha convocatoria pública específica para a súa constitución. As listas de agarda serán públicas e substituiranse logo de cada proceso selectivo de prazas fixas que se realice. Para estes efectos elaboraranse unha normas de xestión das listas de agarda para selección de persoal temporal.3. O persoal será nomeado directamente, trala existencia dunha vacante, mediante decreto da Alcaldía pola orde correlativa que figure nas listas.4. Cando, excepcionalmente e en función da duración do seu contrato, non existan listas ou así se estableza nas bases da convocatoria acudirase para a provisión de vacantes ao Servizo Galego de Colocación.5. Os servizos prestados temporalmente poderán terse en conta como mérito para o aceso a prazas fixas do cadro de persoal, nos termos que establezan as bases da correspondente convocatoria. SECCIÓN 2.ª.–PROMOCIÓN INTERNA Artigo 59.–Promoción interna.1. A promoción interna consiste no acceso dende unha categoría profesional dun grupo de titulación a outra do grupo inmediatamente superior e, excepcionalmente, dende unha categoría profesional a outra do mesmo grupo, suposto este no que serán de aplicación as mesmas regras que na promoción dos funcionarios a Corpos ou Escalas do mesmo grupo de titulación.2. Como criterios xerais en materia de promoción teranse en conta os seguintes: a) A promoción interna haberá de constituír un instrumento indispensable para a implementación dun modelo avanzado de carreira profesional. b) A promoción interna deberá se-lo instrumento para incrementa-la capacidade de traballo dos empregados públicos e, en definitiva, os niveis de motivación e integración. c) A promoción deberá basearse no esforzo profesional, o historial profesional e a carreira, a formación e cualificación adquiridas, debendo ser tamén obxecto de consideración a antigüidade. d) De acordo con estes criterios, previa a aprobación do cadro de persoal que deba formar parte dos orzamentos ordinarios do Concello de cada ano, analizaranse na Mesa de Negociación a cualificación, formación do persoal e as funcións desempeñadas polos distintos postos de traballo, co fin de determinar a implementación de procesos de promoción e a modificación dos postos e categorías. e) Os procesos de promoción interna poderán realizarse en convocatorias independentes dos procesos de ingreso. Artigo 60.–Requisitos para participar na promoción interna.1. Para participar en probas de promoción interna os aspirantes deberán posuír unha antigüidade de, polo menos, dous anos en categorías profesionais do grupo de titulación inmediatamente inferior ao da categoría á que pretendan acceder, así como posuír a titulación esixida, reunir os requisitos e superalas probas que para cada caso se establezan.2. No suposto de promoción do grupo de titulación IV ao grupo III eximirase do requisito de posuír a titulación esixida aos traballadores cunha antigüidade de dez anos nunha categoría profesional integrada no grupo IV, ou de cinco anos e a superación dun curso específico de formación ao que se accederá por criterios obxectivos. Igualmente, para a promoción interna do grupo V ao grupo IV esixirase como único requisito para poder acceder aos procesos de promoción a titulación esixida para o ingreso no grupo V.3. Con carácter xeral, nas probas de promoción interna eximirase aos candidatos da acreditación de coñecementos sobre aquelas materias cuxos coñecementos xa fosen acreditados suficientemente nas probas de ingreso ás categorías profesionais de orixe.4. Así mesmo, aos traballadores que participen en procesos de promoción interna recoñeceránselle os mesmos dereitos que recoñece a normativa vixente aos funcionarios públicos que participen en procesos similares. Artigo 61.–Sistemas de promoción.1. Como regra xeral, a promoción interna efectuarase mediante o sistema de concurso oposición, con suxeción aos principios de igualdade, mérito, capacidade e publicidade. Excepcionalmente a promoción dentro dun mesmo grupo de titulación poderá facerse polo sistema de concurso ou por medio da superación de cursos específicos. Igualmente, na Mesa de Negociación poderán adoptarse acordos sobre promoción interna dentro dun mesmo grupo ou reclasificación de persoal do grupo V no grupo IV, ao abeiro do establecido no artigo 59.2. d) deste texto, sempre que afecten ao conxunto dos/as traballadores/as dunha determinada categoría profesional.2. Os procesos selectivos de promoción interna regularanse polas mesmas regras que os indicados para os funcionarios públicos, agás o previsto no presente convenio. En todo caso, e como norma xeral, a fase de concurso será valorada como máximo co 40% da puntuación total. Artigo 62.–Promoción interna do persoal laboral fixo a Corpos e escalas de funcionarios. Previa negociación cos representantes sindicais, os órganos competentes determinarán os corpos ou escalas de funcionarios aos que poderá acceder o persoal laboral dos grupos e categorías profesionais equivalentes ao grupo de titulación correspondente ao corpo ou escala á que se pretende acceder, sempre que desempeñen funcións substancialmente coincidentes ou análogas no seu contido profesional e no seu nivel técnico, se deriven vantaxes para a xestión dos servizos, se atopen en posesión da titulación esixida, teñan prestado servizos efectivos durante aló menos dous anos como persoal laboral fixo en categorías do grupo profesional a que pertenzan ou en categorías doutro grupo profesional para cuxo acceso se esixa o mesmo nivel de titulación e superen o correspondente concurso oposición. SECCIÓN 3.ª.–PROVISIÓN DE POSTOS DE TRABALLO Artigo 63.–Sistemas de provisión.1. Con carácter xeral, a provisión de postos de traballo reservados a persoal laboral realizarase a través dos sistemas de concurso ordinario de méritos, concurso específico de méritos ou libre designación, de conformidade co que se determine en atención á natureza das súas funcións. As convocatorias e resolucións que se diten para dotar postos de traballo por concurso ou por libre designación serán publicas.2. Excepcionalmente, nos supostos previstos neste convenio os postos de traballo poderán ser provistos mediante comisión de servizos, adscrición provisional e traslado voluntario ou forzoso.3. En todo o non previsto neste convenio será de aplicación a normativa sobre provisión de postos de xeral aplicación aos funcionarios do Concello de Vedra. Artigo 64.–Concurso ordinario e concurso específico.1. O concurso ordinario constitúe o sistema normal de provisión. No mesmo teranse en conta unicamente os méritos esixidos na correspondente convocatoria, entre os que figurarán os adecuados ás características de cada posto de traballo, a categoría profesional adquirida, a valoración do traballo desenvolvido en anteriores postos, o coñecemento do idioma galego e os cursos de formación e perfeccionamento superados que teñan relación cos postos de traballo a cubrir.2. No concurso específico, reservado para aqueles postos que polas súas especiais características se determinen na convocatoria, os méritos adecuados ás características de cada posto de traballo serán obxecto de valoración independente dos demais, podendo, asemade, ser obxecto de valoración por medio da elaboración de memorias e/ou entrevistas persoais que se especificarán na convocatoria.3. Co fin de valorar os méritos referidos crearanse comisións de valoración que axustarán a súa composición ao previsto na normativa aplicable aos funcionarios públicos e que poderán estar integradas por persoal laboral.4. Os traballadores deberán permanecer en cada posto de traballo de destino definitivo obtido por concurso un mínimo de dous anos para poder participar nos concursos ordinarios ou específicos de provisión, a non ser por supresión do posto de traballo. No cómputo de dito período incluirase o tempo de destino provisional.5. As convocatorias dos concursos, que deberán ser públicas, conterán as bases das mesmas, coa denominación, nivel, descrición e localización dos postos de traballo ofrecidos, os requisitos indispensables para o seu desempeño, os méritos a valorar e o baremo por medio do que se puntuarán os mesmos, puntuación mínima para a adxudicación das vacantes, así como a previsión, no seu caso, de memorias ou entrevistas, a composición das comisión de valoración e o prazo de presentación de solicitudes que, en ningún caso, poderá ser inferior a 15 días hábiles.6. Os postos de traballo provistos mediante concurso ordinario ou específico poderán ser removidos por causas sobrevidas, derivadas dunha alteración no contido do posto, realizada a través da relación de postos de traballo, que modifique os supostos que serviron de base á convocatoria, ou dunha falla de capacidade para o seu desempeño manifestada por rendemento insuficiente que impida realizar con eficacia as funcións atribuídas ao posto. A remoción levarase a cabo logo de expediente contraditorio instruído para o efecto e informe do órgano de representación do persoal, mediante resolución motivada do órgano que efectuou o nomeamento. Artigo 65.–Libre designación.1. Polo sistema de libre designación só se cubriran aqueles postos que así se determinen nas relacións de postos de traballo.2. A designación realizarase previa convocatoria pública na que, ademais da denominación, grupo, categoría, localización, nivel de complemento de destino e complemente específico, prazo de presentación de solicitudes, que non poderá ser inferior a 15 días hábiles, e demais requisitos para o desempeño do posto, poderán recollerse as especificacións derivadas da natureza das funcións encomendadas ao mesmo.3. Os traballadores nomeados para postos de libre designación poderán ser cesados con carácter discrecional. A motivación desta resolución referirase á competencia para adoptala. Artigo 66.–Traslado voluntario e forzoso.1. O órgano municipal correspondente poderá trasladar aos traballadores a postos de traballo en distinta unidade ou centro de traballo, previa solicitude baseada en motivos de saúde ou rehabilitación do traballador con previo informe do servizo médico oficial legalmente establecido e condicionado a que existan postos vacantes con asignación orzamentaria, que o nivel do complemento de destino e específico non sexa superior ao do posto de orixe e se reúnan os requisitos para o desempeño do mesmo. Este traslado terá carácter definitivo.2. O órgano municipal correspondente, previo informe preceptivo dos delegados de persoal, que deberá emitir no prazo de 10 díac, e mediante resolución debidamente motivada, poderá trasladar aos traballadores/as que ocupen postos de traballo non singularizados, a unidades, departamentos ou organismos públicos distintos aos do seu destino, respectando a súas retribucións, condicións esenciais de traballo e modificando, no seu caso, a adscrición dos postos de traballo dos que sexan titulares. Artigo 67.–Adscrición provisional.1. Os postos de traballo poderán proveerse por medio de adscrición provisional nos supostos de remoción ou cese nun posto de traballo, supresión do posto de traballo ou reingreso ao servizo activo de traballadores sen reserva de posto.2. No caso de adscrición provisional por remoción, cese ou supresión do posto ao traballador deberá asignárselle un posto de traballo non inferior en dous niveis ao que viña ocupando e de similar categoría profesional e retribucións.3. Os postos cubertos mediante adscrición provisional convocaranse para a súa cobertura con carácter definitivo polos sistemas previstos na relación de postos de traballo. Artigo 68.–Comisión de servizos.1. Cando un posto de traballo quede vacante poderá ser cuberto, en caso de urxente e inaprazable necesidade, en comisión de servizos de carácter voluntario, cun traballador que reúna os requisitos establecidos para o seu desempeño na relación de postos de traballo.2. Poderán acordarse tamén comisións de servizos de carácter forzoso cando, celebrado o concurso para a provisión dunha vacante, esta se declare deserta e sexa urxente para o servizo a súa provisión. Neste caso será destinado ao posto o traballador que, reunindo os requisitos para ocupar o posto, teña menores cargas familiares e, en igualdade de condicións, menor antigüidade.3. As comisións de servizo terán unha duración máxima dun ano prorrogable por outro no caso de non terse cuberto o posto con carácter definitivo. Artigo 69.–Reingreso ao servizo activo.1. O reingreso ao servizo activo nun determinado posto dos traballadores que non teñan reserva de posto de traballo efectuarase mediante a súa participación nas convocatorias de concurso ou de libre designación para a provisión de postos de traballo.2. Así mesmo, o reingreso poderá efectuarse por adscrición provisional, condicionado ás necesidades do servizo e sempre que se reúnan os requisitos para o desempeño do posto. Os postos asignados con carácter provisional deberán convocarse para a súa provisión definitiva e os traballadores terán a obriga de participar nas convocatorias, solicitando o posto que ocupa provisionalmente ou, de existir, os demais postos correspondentes á súa categoría profesional. De non participar en ditas convocatorias os traballadores serán declarados de oficio na situación de excedencia voluntaria. Artigo 70.–Mobilidade entre administracións públicas.1. Os traballadores/as do Concello de Vedra terán preferencia para acceder aos postos de traballo do Concello nos procesos de provisión de postos, ou mediante procesos de promoción interna.2. Unha vez rematada a quenda de promoción profesional e de provisión de postos de traballo, previa a aprobación da oferta de emprego público, o Concello de Vedra poderá abrir a provisión de postos de traballo a traballadores/as doutras Administracións Públicas, sempre que así o prevea a relación de postos de traballo e que a administración de orixe permita a ocupación de postos de similares características ao persoal ao servizo do Concello de Vedra. Artigo 71.–Réxime de incompatibilidade. A todo o persoal incluído no ámbito de aplicación deste convenio aplicaráselle o réxime de incompatibilidades de conformidade coas normas estatais e autonómicas vixentes na materia. Artigo 72.–Normalización lingüística.1. Os traballadores do Concello de Vedra teñen o dereito e o deber de desenvolve-la súa actividade laboral e profesional en idioma galego, como lingua propia de Galicia e da súa Administración local, e polo tanto a acceder á formación lingüística precisa para un adecuado desempeño do seu posto de traballo.2. O Concello de Vedra proporcionará os instrumentos axeitados para propiciar un coñecemento adecuado da lingua galega. Os traballadores do Concello de Vedra teñen o dereito e o deber de asistir a cursos de aprendizaxe, perfeccionamento e especialización do idioma galego precisos para un adecuado desempeño do seu posto de traballo.3. O tempo investido na asistencia aos devanditos cursos será computado como tempo efectivo de traballo e os gastos de desprazamento e axudas de custo xeradas pola asistencia aos mesmos serán pola conta do Concello cando se trate de cursos programados ou autorizados polo correspondente órgano municipal e de asistencia obrigada. Artigo 73.–Estrutura retributiva.1. A estrutura retributiva do persoal laboral do Concello de Vedra, que se equipará á do seu persoal funcionario, integrarase polas seguintes retribucións básicas e complementarias: a) Retribucións básicas: a. O soldo, que se asigna en función da pertenza a cada un dos grupos profesionais en que se organizan as categorías profesionais e os postos de traballo, tal e como figura no Anexo II. Neste Anexo fíxanse as valoracións económicas das diferentes categorías profesionais existentes no Concello de Vedra. b. Os trienios, consistentes nunha cantidade igual para cada grupo profesional, por cada tres anos de servizo na categoría profesional correspondente. Para estes efectos computaranse a totalidade dos servizos prestados mediante relación laboral ou estatutaria en calquera administración pública. No caso de que o traballador preste os seus servizos sucesivamente en diferentes categorías de distinto grupo, terá dereito a seguir percibindo os trienios xerados en grupos anteriores. c. As pagas extraordinarias, que serán dúas ao ano por un importe mínimo cada unha delas dunha mensualidade do soldo e trienios, ao que se engadirá o complemento de destino e unha porcentaxe sobre o complemento específico de cada posto de traballo que para cada ano estableza a Lei de Orzamentos Xerais do Estado. b) Retribucións complementarias: a. O complemento de destino correspondente ao nivel do posto que se desempeñe b. O complemento específico destinado a retribuír as condicións particulares dos postos de traballo en atención á súa especial dificultade técnica, adicación, responsabilidade, incompatibilidade, perigosidade ou penosidade. c. O complemento de produtividade destinado a retribuír o especial rendemento, a actividade extraordinaria e o interese ou iniciativa con que o traballador desempeñe o seu traballo. d. As gratificacións por servizos extraordinarios fóra da xornada laboral.2. Os traballadores percibirán tamén as indemnizacións correspondentes por razón do servizo.3. En todo o non previsto neste convenio será de aplicación a normativa sobre retribucións aplicable ao persoal funcionario do Concello de Vedra. Artigo 74.–Contía das retribucións.1. As retribucións básicas dos traballadores do Concello de Vedra pagaranse cada ano na contía e coa periodicidade previstas na correspondente Lei de presupostos xerais do Estado.2. O complemento de destino dos traballadores do Concello de Vedra pagaranse cada ano na contía e coa periodicidade previstas na correspondente Lei de presupostos xerais do Estado. A tal fin, fíxanse como niveis mínimos e máximos dos postos de traballo en función do seu grupo de pertenza os mesmos que os dos funcionarios locais, que son os seguintes: 3. Na determinación da contía a asignar en concepto de complemento específico, ademais das circunstancias previstas na normativa vixente, teranse en conta especificamente as tarefas desempeñadas en réxime de especial dedicación, en horarios nocturnos, festivos ou en réxime de distorsión horaria ou localización. En ningún caso poderá asignarse mais dun complemento específico a cada posto de traballo, aínda que ao fixar este poderán tomarse en consideración conxuntamente dúas ou mais das condicións particulares que poidan concorrer nun posto de traballo. Unha vez valorado e dentro do marxe que lle permita a lei, determinaranse as contías que en concepto de complemento específico lle corresponden a cada posto de traballo. Os complementos específicos asignados aos postos de traballo desempeñados por persoal laboral terán carácter transitorio e revisable deixando de ter efecto no momento en que estas circunstancias sexan obxecto de inclusión económica no marco da RPT, ou instrumento similar, ou no caso de que se fixe outro sistema específico aplicable.4. Corresponde ao alcalde a distribución e asignación individualizada da contía global fixada nos orzamentos para complemento de produtividade, de acordo cos criterios xerais previamente establecidos polo Pleno. Os criterios xerais de distribución e asignación individual dos complementos de produtividade serán obxecto de negociación coa representación sindical. As cantidades que perciba cada traballador por este concepto serán de coñecemento público dos demais traballadores, así como dos representantes sindicais.5. As gratificacións por servizos extraordinarios fóra da xornada laboral non poderán ser fixas na súa contía nin periódicas no seu pago. No suposto excepcional de que, de conformidade co previsto no artigo 38, os servizos extraordinarios realizados fóra da xornada laboral sexan remuneradas economicamente, seguiranse os seguintes criterios: a) Con carácter xeral, cada hora extraordinaria traballada será retribuída co valor de 1,75 horas normais. b) As horas extraordinarias traballadas en horario nocturno, en domingos ou en festivos retribuiranse co valor de 2 horas normais. c) As horas extraordinarias traballadas os domingos ou festivos e en horario nocturno retribuiranse co valor de 3 horas normais. O valor da hora normal de traballo será o resultado de dividir a retribución anual bruta correspondente a cada categoría profesional (deducidos os trienios e a produtividade) entre a xornada anual de traballo. Artigo 75.–Complemento por sustitución. A realización de traballos de categoría superior ou inferior responderá a necesidades excepcionais e perentorias e durará o tempo mínimo imprescindible. O simple desempeño dunha categoría superior non consolidará o salario nin a categoría superior. Ao persoal que realice traballos de inferior ou superior categoría se lle respectarán as condicións máis favorables e beneficiosas, sen que se lles diminúan as súas percepcións económicas no caso de realizar traballos de inferior categoría. E no caso de asumir na súa totalidade as funcións de categoría superior, incrementaranse as súas retribucións, ata igualar as da categoría superior, mentres preste eses servizos. Artigo 76.–Indemnizacións por razón do servizo.1. Terán a consideración de gastos de desprazamento as cantidades a pagar ao persoal polos gastos ocasionados pola utilización de calquera medio de transporte por razón do servizo encomendado. Este concepto equivale a viaxar por conta da entidade utilizando o medio de transporte que se determine e procurando que o desprazamento se efectúe por liñas regulares de transporte. As cantidades a pagar en concepto de gastos de desprazamento serán as que se fixen anualmente para o persoal ao servizo da Xunta de Galicia.2. A indemnización por asistencia a sesións de tribunais ou comisións de seleccións para o acceso ou promoción no emprego público serán as fixadas para o persoal ao servizo da Xunta de Galicia segundo o grupo da praza seleccionada.3. Entenderase por axuda de custo a cantidade que se pagará polos gastos orixinados cada día pola estancia e manutención fóra da residencia habitual por razóns do servizo. As contías serán as mesmas que as establecidas para os empregados do Concello de Vedra.4. Así mesmo, os traballadores poderán recibir unha indemnización especial como compensación polos danos, perdas ou gastos extraordinarios que se produzan sobre o patrimonio do empregado por razón ou como consecuencia dos servizos encomendados.5. Gratificación especial. O persoal que por necesidades do servizo, se vexa obrigado a traballar as noites dos días 24 e 31 de nadal, será compencado cunha gratificación especial equivalente ao dobre da compensación que correspondería polo traballo realizado, en nocturno e festivo. Artigo 77.–Nómina. Tódalas percepcións do persoal local realizaranse a través da nómina, establecéndose a prohibición de facelo doutro xeito. O cobro da nómina deberá poder efectuarse o último día do mes, podendo derivarse responsabilidades noutro caso. A nómina, que se deriva do Libro de Rexistro de Persoal, deberá conter tódolos datos persoais precisos e os conceptos retributivos detallados e en concreto, sempre de xeito claro, o importe bruto, as deducións e o importe líquido, procurando a maior transparencia e claridade posibles. Artigo 78.–Fondo social.1. O Concello dotará anualmente no seu orzamento unha partida ou fondo para o financiamento de gastos de natureza social e sanitaria do seu persoal. A dotación desta partida e máis o seu destino negociarase anualmente na mesa xeral e, no seu caso, cos delegados de persoal que se establecería como mínimo do 0,5 % da masa salarial coa posibilidade de negociar un incremento desta porcentaxe.2. En xeral, esta partida destinarase ao financiamento ou subvención, entre outros, de pólizas colectivas de atención sanitaria, próteses, órtesis, gafas, estudios,. etc., tanto empregados/as como dos seus cónxuxes e fillos/as.3. A xestión e a asignación individualizada do importe desta partida realizarase de conformidade co Regulamento de Acción social que deberá ser aprobado polo pleno, previa negociación cos delegados de persoal.4. De darse a circunstancia de pechar o exercicio económico con Fondo Social sobrante, ese deberá ser investido en fins similares nese ou no seguinte exercicio, da forma en que a mesa xeral propoña e previo informe favorable da intervención municipal. Artigo 79.–Anticipos.1.–O Concello determinará nas normas de xestión dos orzamentos anuais unha contía máxima sobre a masa salarial anual, para a concesión de anticipos ao persoal cos seguintes criterios: a) Os empregados/as municipais terán dereito a percibir anticipadamente ata o 90% das súas retribucións mensuais brutas, que se descontará automaticamente na nómina do mes en que se conceda. b) Os empregados municipais terán dereito a percibir anticipadamente o importe das súas retribucións de dúas mensualidades, que se reintegrarán sen xuro no prazo máximo de 14 meses. c) Soamente se poderá solicitar un único anticipo por exercicio económico.2. Por pedimento do/a interesado/a, os anticipos poderán amortizarse en prazos inferiores aos establecidos ou mediante entrega de contías a tanto alzado. A concesión dos distintos tipos de anticipos que se establecen serán compatibles entre si. Nembargantes, a concesión simultánea de anticipos previstos no presente artigo obriga aos beneficiarios á amortización simultánea e individualizada de cada un deles.3. Será requisito imprescindible para poder solicitar o anticipo salarial que o traballador se atope incluído na nómina de haberes, polo menos, dende hai 6 meses á formalización da solicitude, que a súa vinculación laboral co Concello de Vedra teña, de principio, unha duración superior ao período de devolución do anticipo e que non teña outro anticipo sen cancelar.4. No suposto de que o traballador a quen se lle outorgou un anticipo causara baixa no seu posto de traballo, como consecuencia da extinción da súa relación laboral, concesión de calquera tipo de excedencia, permiso sen soldo ou suspensión da relación laboral, con excepción da dimanante de incapacidade temporal ou maternidade na muller traballadora, deberá reintegrar as cantidades non devoltas dentro do mesmo mes en que se produza a mencionada baixa. Artigo 80.–Asistencia xurídica e responsabilidade civil.1. O Concello garantirá a prestación de asistencia xurídica a todo o persoal que a precise por razón de conflitos con terceiros derivados da prestación do servizo.2. Así mesmo, o Concello asumirá as posibles responsabilidades civís que puidesen derivarse da prestación do servizo dos empregados municipais, agás nos casos de neglixencia debidamente probada. A estes efectos, o Concello poderá subscribir unha póliza de seguro que garanta unha cobertura adecuada por este concepto.3. O Concello concertará unha póliza de seguro colectivo de accidentes, revisable cada ano, para os seus traballadores, que cubra os riscos de morte e invalidez derivado de calquer continxencia, garantindo os seguintes capitais: a) Morte: 50.000 €. b) Invalidez total ou absoluta: 50.000 €. c) Invalidez parcial: segundo baremos ate un máximo de 15.000 €. Esta póliza concertarase nun prazo máximo dun ano da entrada en vigor do convenio. O incumprimento do disposto no presente artigo suporá a obriga do Concello de asumir subsidiaria e directamente as indemnizacións establecidas en cada caso. Artigo 81.–Incapacidade laboral.1.–O Concello complementará a situación de incapacidade temporal, debéndose xustificar tal situación mediante o correspondente parte facultativo, conforme aos termos da Disposición adicional 18.ª do RD 20/2012, dentro dos seguintes límites: a) Para a situación de incapacidade temporal que derive de continxencias comúns complementarase do seguinte xeito: a.1. Durante os tres primeiros días, recoñecese un complemento retributivo ate alcanzar o 50% das retribucións salariais que veña percibindo. a.2. Desde o día cuarto ate o vixésimo, ambos incluídos, recoñecese un complemento retributivo ate alcanzar o 75% das retribucións salariais que veña percibindo. a.3. A partir do día vixésimo primeiro, inclusive, recoñecese unha prestación equivalente ao 100% das retribucións salariais que veña percibindo. b) Cando a situación de incapacidade temporal derife de continxencias profesionais (accidente laboral ou enfermidade profesional), a prestación recoñecida pola Seguridade Social será complementada, desde o primeiro día, ate alcanzar o 100% das retribucións salariais que veña percibindo.2.–Asemade determínanse como causas excepcionais e xustificadas ao abeiro do artigo 9 do RD 20/2012 nas que se complementará a prestación recoñecida pola Seguridade Social ate o 100% das retribucións salariais que se viñan percibindo: – Hospitalización. – Intervención cirúrxica ambulatoria. – Risco por embarazo e enfermidade común durante o embarazo. – Maternidade. – Paternidade. – risco perante a lactación natural. – Accidente grave ou moi grave. – Lesións graves ou enfermidades incapacitantes (entendendo por tales as lesións músculo esqueleticas ou oseo musculares que imposibiliten notablemente a mobilidade). – IT por enfermidade relacionada por discapacidades recoñecidas cun grado do 33% ou superior. – IT sen hospitalización provocada por enfermidades crónicas, dexenerativas, irreversíbeis e/ou incurábeis. – IT sen hospitalización pero que requira tratamento ou terapia hospitalaria por enfermidades crónicas, dexenerativas, irreversíbeis e/ou incurábeis (por exemplo a diálese). – Procesos oncolóxicos graves. – Períodos de recuperación ou post operatorios e recaída dos mesmos. – Enfermidades recollidas no anexo do RD 1148/2011, de 29 de xullo, para aplicación e desenrolo, no sistema da Seguridade Social, da prestación económica por coidado de menores afectados por cancro ou outra enfermidade grave. As devanditas situacións deberán ser acreditadas mediante a prescripción médica, parte de baixa ou calquera outro medio fidedigno da situación que a causa.3.–Para os efectos de resolver os supostos dubidosos de inclusión no apartado 2 constituirase unha comisión mixta paritaria de seguimento das situacións de incapacidade temporal e casos excepcionais e xustificados para o persoal laboral.4.–Os partes de baixa deberán presentarse dentro das 48 horas seguintes á falta de asistencia ó traballo no Departamento de Persoal ou Recursos Humanos, sen prexuízo de que notifique tal incidencia á unidade onde preste o seu traballo. Artigo 82.–Segunda actividade.1. A segunda actividade é unha situación administrativa especial que ten por obxecto fundamental garantir unha adecuada aptitude psicofísica dos traballadores mentres permanezan en activo, asegurando a eficacia no servizo.2. Na situación de segunda actividade permanecerase ata o pase á xubilación ou a outra situación que non poderá ser a de servizo activo, agás no caso de que a causa de pase á situación de segunda actividade fose a insuficiencia das aptitudes psicofísicas e a mesma teña desaparecido, suposto no que o traballador deberá reintegrarse ao seu posto de orixe.3. En función da dispoñibilidade de persoal e das necesidades orgánicas e funcionais do Concello, os traballadores que pasen á situación de segunda actividade poderán ocupar aqueles postos de traballo que o Concello sinale na relación de postos de traballo, previa negociación cos representantes sindicais.4. O traballador poderá pasar a segunda actividade cando estea incapacitado para o exercicio da súa función habitual, sempre que non sexa causa de xubilación anticipada por incapacidade permanente. Neste caso o pase a segunda actividade precisará do exame dun tribunal médico.4. Durante o pase a segunda actividade o traballador que ocupe destino percibirá a totalidade das retribucións xerais que correspondan ao persoal da súa categoría en activo, as de carácter persoal que teña recoñecidas ou perfeccione e, ademais, as específicas inherentes ao posto de traballo que desempeñe e, se procede, o complemento de produtividade. Se as retribucións totais fosen inferiores ás que se viñan percibindo na situación de activo no momento de producirse o pase á situación de segunda actividade polo desempeño de postos ocupados en virtude de concurso percibirase, ademais, un complemento persoal e transitorio na contía suficiente que permita acadar aquelas. Artigo 83.–Prima por xubilación. Os/as empregados/as municipais suxeitos a este convenio percibirán unha gratificación consistente en tres mensualidades do salario no momento da xubilación. Artigo 84.–Réxime disciplinario.1. O persoal do Concello de Vedra poderá ser sancionado pola comisión das faltas tipificadas no título VII da lei 7/2007, do 12 de abril, do Estatuto Básico do Empregado Público. O procedemento rexerase polo regulamento de réxime disciplinario dos funcionarios da administración da Comunidade Autónoma de Galicia.2. O réxime disciplinario establecido enténdese sen prexuízo da responsabilidade civil ou penal en que poidan incorre-los empregados públicos, que se fará efectiva na forma que determine a lei.3. As faltas cometidas polos traballadores no exercicio dos seus cargos poderán ser moi graves, graves e leves, tal e como se establece na lexislación referida.4. As persoas responsables, infraccións e sancións disciplinarias, extinción de responsabilidade e tramitación do procedemento configurarán no seu conxunto o réxime disciplinario.5. En todo caso garantirase a audiencia do interesado e a presentación pola súa parte das alegacións que estime oportunas ao longo do procedemento, así como a audiencia dos órganos de representación sindical nos momentos procesuais determinantes da resolución final, como son a incoación do expediente e a formulación do prego de cargos e da proposta de resolución. Artigo 85.–Principio xeral. Conscientes da existencia no Concello de Vedra dun importante volume de emprego temporal que responde a necesidades de carácter permanente e estruturais, e co obxectivo de arranxalas situacións aludidas formúlase a presente proposta de consolidación de emprego temporal e funcionarización de persoal laboral. Artigo 86.–Consolidación do emprego temporal.1.–Nas sucesivas Ofertas de Emprego Público que se aproben tras a publicación deste convenio incluiranse aqueles postos de traballo que se establezan neste artigo e que estean ocupados con persoal laboral contratado con anterioridade ó 1 de xaneiro de 2007, co fin de garantir e facilitar os procesos de consolidación de emprego temporal. Dado o gran número de traballadores afectados pola consolidación de emprego temporal deseñarase entre a Alcaldía do Concello e os representantes dos traballadores un plan de consolidación de emprego, determinando os postos de traballo a consolidar en cada exercicio económico.2.–En tanto non se aprobe a correspondente Oferta de Emprego Público destinada a consolidar o emprego temporal, o Concello comprométese a asegurala continuidade da vinculación contractual daqueles traballadores/as que teñan contrato laboral en vigor na data de aprobación deste convenio e xa estiveran contratados a tempo completo, sempre que a súa vinculación non responda a funcións ou tarefas de carácter coxuntural e non permanente, e non dependa de financiación allea.3.–A consolidación de emprego deberá realizarse de acordo coas necesidades de planificación estratéxica de recursos humanos. En consecuencia, poderá conlevala recolocación e traslados de prazas e postos precisos, de conformidade coas necesidades dos servizos e ao abeiro dos procedementos de provisión previstos neste convenio.4.–A convocatoria dos procesos selectivos para a substitución do emprego interino e consolidación do emprego temporal estrutural efectuarase de acordo cos principios de igualdade, mérito, capacidade e publicidade, mediante os sistemas de concurso oposición ou concurso. Na fase de concurso valoraranse, entre outros méritos e singularmente, a experiencia nos postos de traballo obxecto da convocatoria ou noutros de similares características, así como a experiencia en calquera outro posto desenvolvido no Concello. As bases da convocatoria de prazas que deban ser obxecto de consolidación serán negociadas coa representación sindical. A puntuación obtida na valoración dos servizos prestados polo persoal ao que se refire o apartado anterior poderá chegar ao 45% do máximo acadable nas probas selectivas correspondentes.5.–Para a consolidación de emprego a que se fai referencia no apartado primeiro establécese, con carácter xeral, o proceso selectivo de concurso oposición para o persoal encadrado nos grupos I, II e III, e o de concurso ou proba práctica para o persoal de oficios dos grupos IV e V.6.–Unha vez feita consolidación de emprego das prazas correspondentes e ás que se fai referencia no apartado 1.º, levará consigo a extinción da relación laboral temporal da que trae obxecto a consolidación de emprego. Artigo 87.–Procesos de funcionarización. Os procesos de funcionarización responden á necesidade de adaptar á normativa vixente o réxime xurídico funcionarial ou laboral dos postos de traballo do Concello, de conformidade coas previsións contidas na Lei de Administración Local de Galicia e neste convenio. O Concello, trala negociación coa representación sindical, definirá na relación de postos de traballo aqueles postos que deberán ser desempeñados por persoal funcionario e que, en consecuencia, deben ser obxecto de funcionarización. Os procesos de funcionarización regularanse polas bases específicas da convocatoria, que deberán ser obxecto de negociación coa representación sindical, de acordo cos seguintes criterios: a) So poderán participar nestes procesos os/as traballadores/as fixos contratados en réxime laboral que ocupen postos que deban ser desempeñados en réxime funcionarial. b) Os aspirantes deberán reuni-los requisitos xerais de acceso á función pública local, de acordo coa normativa vixente. c) As convocatorias poderán ser sectorizadas e esixiranse coñecementos relacionados coas tarefas que se desenvolvan na área de actividade correspondente. d) Procurarase facilitar ao persoal afectado formación axeitada ás esixencias dos correspondentes procesos selectivos. e) Os plans de emprego poderán establecer criterios específicos, en particular sobre as oportunidades dos candidatos para concorrer ás probas selectivos. Artigo 88.–Obxectivos. A formación dos/as empregados/as municipais constitúe un valor fundamental para calquera proxecto que queira afronta-la modernización dunha administración local. Neste contexto a formación debe ser considerada como unha necesidade e unha obriga, constituíndo un obxectivo básico para incrementa-la motivación e a integración dos empregados e un mecanismo eficaz e indispensable para articula-la mobilidade e a promoción. E manifesta, pois, a importancia da formación no momento actual para desenvolver unha administración máis eficaz, polo que as súas principais funcións serán as seguintes: a) Unha función de adaptación permanente á evolución das profesións e do contido dos postos de traballo e, polo tanto, de mellora das competencias e cualificacións indispensables para incrementa-la eficacia e a calidade dos servizos que presta o Concello e o persoal ao seu cargo. b) Unha función de promoción que permita aos empregados municipais evita-lo estancamento na súa cualificación profesional. c) Unha función de adecuación e integración das previsións dos plans de emprego, entendidos como mecanismo de planificación estratéxica de recursos humanos. Artigo 89.–Plans de formación continua do Concello de Vedra.1. O Concello de Vedra elaborará un Plan de formación continua para o seu persoal, en congruencia cos obxectivos e as prioridades da organización, e integrado na planificación estratéxica dos recursos humanos do Concello. Para estes efectos levará a cabo unha enquisa cara a detección de necesidades formativas.2. Na elaboración do Plan de formación continua do Concello poderán ser tidas en conta as actividades formativas desenvolvidas por outras administracións públicas.3. O Plan de formación continua do Concello de Vedra poderá agruparse ou integrarse parcialmente noutros plans de concellos limítrofes, co fin de garantir unha maior eficacia e eficiencia da formación.4. O Plan de formación continua terá, como mínimo, o seguinte contido: ● Obxectivos e descrición das accións a desenvolver. ● Ámbito de a`licación do plan e unidades administrativas ás que afecta. ● Colectivo afectado e número de participantes. ● Calendario previsto de execución. ● Custo estimativo das distintas actividades formativas. ● Financiamento que aporta o Concello para a realización dos cursos por parte dos empregados. ● Criterios de selección, que garantirán o principio de igualdade. ● Modalidade de xestión das actividades formativas. ● Institución responsable da impartición.5. No suposto de que os empregados municipais realicen actividades formativas ao marxe do previsto no Plan de formación o custo da súa realización correrá do seu cargo, agás no caso de que as mesmas sexan imprescindibles para o desenvolvemento das actividades propias do posto de traballo que ocupa o empregado e que a súa realización sexa autorizada pola Alcaldía. Artigo 90.–Acceso aos plans de formación.1. Tódolos/as empregados/as do Concello de Vedra deberán ter a posibilidade de acceder aos plans de formación continua, así como a plans agrupados que engloben a esta administración local.2. Nos plans de formación recolleranse primordialmente accións de formación que teñan unha alta demanda e que non se solapen con accións xa desenvolvidas ou que poidan ser realizadas noutra administración.3. Complementariamente o Concello permitirá se as necesidades do servizo o permiten, a asistencia do persoal a seminarios ou encontros de profesionais. Cando o contido destas accións o aconsellen, a súa asistencia poderá imputarse como xornada de traballo e ser sufragados polo Concello. Artigo 91.–Introdución.1. Aos efectos de prevención, seguridade e saúde laboral, será de aplicación no Concello de Vedra a Lei 31/1995, de 8 de novembro, de Prevención de Riscos laborais.2. A acción en saúde laboral debe estar dirixida á prevención e ao control dos riscos nos lugares de traballo. Artigo 92.–Funcións de prevención.1. A alcaldía designará a un ou varios empregados municipais para ocuparse da actividade de prevención de riscos profesionais. Para estes efectos será oída a representación sindical.2. As funcións dos responsables de prevención axustaranse ao disposto no artigo 31 da Lei de prevención de riscos laborais. Artigo 93.–Consulta e participación.1. O exercicio da función de participación en materia preventiva levarase a cabo a través dos delegados de persoal.2. A representación sindical terá dereito a participar nos procesos de determinación. Artigo 94.–Comité de seguridade e saúde.1. O comité de seguridade e saúde é o órgano paritario e colexiado de participación, destinado á proposta e consulta regular e periódica dos plans, programas e avaliación de prevención de riscos nas administracións locais.2. Constituirase un único comité de seguridade e saúde no ámbito do persoal funcionario e laboral ao servizo do Concello de Vedra, que estará integrado polos delegados de prevención designados nos ditos ámbitos e por representantes do Concello en número non superior ao de delegados.3. A constitución do comité de seguridade e saúde farase proporcionalmente ao número de efectivos do persoal funcionario e laboral existente.4. Nas reunións do comité de seguridade e saúde poderán participar, con voz pero sen voto, os delegados sindicais e os responsables técnicos.5. O comité de seguridade e saúde reunirase trimestralmente e sempre que o solicite algunha das representacións neste.6. O comité de seguridade e saúde adoptará as súas propias normas de funcionamento. Artigo 95.–Delegados de prevención.1. Os/as delegados/as de prevención, ao abeiro do disposto no artigo 35.4 da Lei de prevención de riscos laborais, serán designados polas organizacións sindicais con representación no Concello.2. A designación dos/as delegados/as de prevención deberá realizarse entre os empregados municipais.3. O número de delegados/as de prevención que poderán ser designados no Concello de Vedra axustarase á escala establecida no artigo 35.2 da Lei de prevención de riscos laborais.4. O tempo utilizado polos/as delegados/as de prevención para o desempeño das funcións previstas no artigo 36 da Lei de prevención de riscos laborais, será considerado como de exercicio de funcións de representación, aos efectos de utilización do crédito de horas mensuais retribuídas previsto na letra e) do artigo 68 do Estatuto dos traballadores e a letra d) do artigo 11 da Lei 9/1987 de órganos de representación, e artigo 10.3 da Lei orgánica de liberdade sindical. Os/as empregados/as públicos designados como delegados de prevención que non gozarán de ningún tipo de crédito horario, a partir da súa designación contarán co mesmo crédito horario que os delegados sindicais.5. Os órganos competentes proporcionarán aos delegados de prevención os medios e a formación en materia preventiva que resulten necesarios para o exercicio das súas funcións.6. A formación deberá ser facilitada pola Administración polos seus medios ou mediante concerto con organismos ou entidades especializadas na materia.7. O tempo dedicado á formación en materia de prevención de riscos será considerado como tempo de traballo, e o custo da súa asistencia asumido polo Concello, cando se trate de cursos programados ou autorizados polo correspondente órgano municipal e sexan de asistencia obrigada. Artigo 96.–Saúde pública.1. O Concello de Vedra desenvolverá as accións e medidas en materia de seguridade e saúde laboral que sexan necesarias para lograr unhas condicións de traballo que non afectan a saúde dos/as traballadores/as.2. A formulación destas accións e medidas deberán estar encamiñadas a lograr unha mellora da calidade de vida e ambiente de traballo, a desenvolver obxectivos de promoción e defensa da saúde, mellora das condicións de traballo, potenciación das técnicas preventivas como medio para a eliminación de riscos na súa orixe e a participación sindical nos centros de traballo, e a dotarse dunha planificación preventiva de acordo coa Lei de prevención de riscos laborais. Os representantes dos traballadores participarán e velarán polo seu cumprimento en todo momento.3. As técnicas preventivas deberán tender á eliminación do risco para a saúde da persoa traballadora desde a súa propia xeración, tanto no que afecta ás operacións que se realicen como nos elementos empregados no proceso.4. A formación en materia de saúde laboral e o adestramento profesional é un dos elementos esenciais para a mellora das condicións de traballo e seguridade: as partes asinantes do presente convenio significan a importancia da formación como elemento de prevención e comprométense así mesmo a realizala de forma eficiente.5.–Plan de prevención de riscos laborais. O Concello de Vedra elaborará e aprobará un plan de prevención de riscos laborais segundo o establecido no artigo 16 da Lei de Prevención de Riscos Laborais. O dito Plan incluirá en todo caso: a) Política de seguridade e saúde laboral do Concello. b) Os responsables da organización da prevención de riscos laborais. c) As funcións dos responsables da organización da prevención de riscos laborais. d) Plans de emerxencias. e) Avaliación de risco. Procedementos de realización, aprobación e estabelecemento de medidas correctoras. f) Actuación no caso de accidentes laborais. g) Formación e sensibilización do persoal do Concello en materia de prevención de riscos laborais. h) Revisión periódica do propio Plan. Artigo 97.–Roupa de traballo.1. O Concello de Vedra facilitará a todo o persoal ao seu servizo, de acordo cos delegados/as de persoal, a roupa de traballo e calzado profesional homologado e de uso obrigatorio. Tamén facilitará os equipos de protección individual axeitados para o desempeño das súas funcións, cando as condicións e a natureza do traballo o requiran.2. Os equipos de protección individual deberán empregarse cando os riscos non se poidan evitar ou non se poidan limitar por medios técnicos de protección colectiva ou mediante medidas, métodos ou procedementos de organización do traballo. Os equipos de protección individual repoñeranse sempre que sexa preciso.3. O Concello de Vedra facilitará cada ano, naqueles postos que resulte preciso, un equipamento completo de inverno e outro de verán, que serán entregados en outubro e maio respectivamente. No caso de rotura dalgún dos elementos do equipo, este será substituído. Artigo 98.–Protección da saúde.1. O Concello de Vedra garantirá a correcta vixilancia da saúde de todos os seus traballadores por medio das probas médicos previstos neste artigo.2. As probas e exames médicos serán acordes ás funcións que se realizan en cada categoría, diferenciándoas en funcións dos riscos específicos dos respectivos postos de traballo. As probas médicas serán, por iso, específicas e repetiranse coa periodicidade suficiente para detectar posibles alteracións.3. Os exames médicos serán voluntarios, agás aqueles imprescindibles para avaliar os efectos negativos das condicións de traballo sobre a saúde, para protexer a saúde, ou se, polas características do posto de traballo, a saúde do traballador puidera constituír un perigo para si mesmo, para os demais traballadores/as ou para outras persoas.4. A periodicidade das probas será como mínimo anual, podendo ser menor se o caso o require.5. O resultado das probas terá carácter persoal e privado, polo que o seu uso e difusión suxeitarase ao previsto na normativa vixente sobre esta materia.6. As probas e exames efectuaranse, de ser posible, dentro da xornada laboral. O tempo empregado será o estritamente necesario, incluíndo o de desprazamento, e considerarase para todos os efectos como tempo efectivo de traballo no caso das probas de carácter obrigatorio. Nestes suposto os gastos de transporte correrán a cargo do Concello.7. No suposto de probas ou exames obrigatorios efectuados fóra da xornada laboral o tempo empregado nos mesmos será compensado deducíndose da súa xornada laboral. Disposicións adicionais Primeira O Concello de Vedra asume como principio reitor da súa actuación a igualdade de trato e oportunidades entre homes e mulleres. Non existirá entre os traballadores dun ou outro sexo diferenza algunha por razón de xénero en materia retributiva, de clasificación profesional, de sistema de traballo ou de xornada. Durante a vixencia do convenio o Concello de Vedra adoptará medidas concretas para lograr a efectividade deste principio. O Concello comprométese a cumprir estritamente coa Lei Orgánica 3/2007, de 22 de marzo, para a igualdade efectiva de mulleres e homes; en especial, todo o recollido no Título IV da Lei que recolle o dereito ao traballo en igualdade de oportunidades. O Concello e a representación legal dos traballadores seguirán mantendo o plan de igualdade durante a vixencia deste convenio. O devandito plan fixará os obxectivos concretos de igualdade a acadar, as estratexias e prácticas a adoptar para a súa consecución, así como o establecemento de sistemas eficaces de seguimento e avaliación dos obxectivos fixados. Para a consecución deses obxectivos, o plan de igualdade deberá contemplar, entre outras, as materias de acceso ao emprego, clasificación profesional, promoción e formación, retribucións, ordenación do tempo de traballo para favorecer, en termos de igualdade entre mulleres e homes, a conciliación laboral, persoal e familiar, e prevención do acoso sexual e do acoso por razón de sexo. Segunda De acordo co establecido no artigo 67 do Estatuto Básico do Empregado Público, procederá a xubilación parcial dos funcionarios ao servizo do Concello de Vedra, a solicitude do interesado, sempre que o funcionario reúna os requisitos e condicións establecidos no Réxime de Seguridade Social que lle sexa aplicable. Terceira Todas aquelas melloras normativas que se produzan nas materias reguladas no presente convenio durante a vixencia do mesmo e que sexan de aplicación á Administración Local serán incorporadas como Anexo ao mesmo. Cuarta Actualización das contías das retribucións. Durante o período de vixencia do presente convenio, as retribucións establecidas no mesmo experimentarán o incremento que determine a lexislación do Estado para o persoal o servizo das Administracións Públicas, sen prexuízo das adecuacións necesarias para asegurar que as asignadas a cada posto de traballo garden relación con contido, especial dificultade técnica, dedicación, responsabilidade, perigosidade ou penosidade do mesmo, así como as que se deriven do grado de consecución dos obxectivos fixados e do resultado individual da súa aplicación. Quinta Homologación das condicións retributivas do persoal municipal. As partes que asinan este convenio colectivo conveñen en continuar avanzando nos sucesivos procesos de negociación colectiva na liña iniciada no anterior convenio, especialmente o que atinxe ao Complemento Específico, cara a homologación total das condicións retributivas de todo o persoal municipal, atendendo ó principio universal de “a igual traballo igual salario”. Todo o exposto, sen prexuízo do mantemento dos equilibrios retributivos que se estableceron entre as distintas categorías do persoal laboral. Disposición final Entrada en vigor. O presente convenio entrará en vigor ao día seguinte da súa publicación oficial. En calquera caso, a vixencia daquelas cuestións relativas a materias retributivas e que supoñan unha variación da situación anterior á entrada en vigor deste texto, comezarán a surtir efectos xunto co exercicio orzamentario de 2014, e polo tanto, con data de 1 de xaneiro dese ano. En Vedra, a 17 de xuño de 2014. Polo Concello: Carlos Martínez Carrillo Rogelio Lema Mougán Carlos J. Méndez-Losada Abalo Alcalde-presidente do Concello de Vedra Concelleiro do Concello de Vedra Secretario do Concello de Vedra Polos representantes dos traballadores: Carmen A. Sabio Sanz Jesús de la Fuente Torre José Uzal Castro Delegada de persoal representante de CC. OO. Delegado de persoal representante de UGT Delegado de persoal representante de CC. OO. Pilar Ferreiro Pérez Antonio Pais Andrade Asesora de CC. OO. Asesor de UGT ANEXO I GRAOS DE CONSANGUINIDADE E AFINIDADE TITULAR/CÓNXUXE 1.º GRAO: PAIS - SOGROS - FILLOS - XENRO/NORA 2.º GRAO: AVÓS - IRMÁNS - CUÑADO - NETOS 3.º GRAO: BISAVÓS - TÍOS - SOBRIÑOS - BISNETOS 4.º GRAO: CURMÁNS ANEXO II CLASIFICACIÓN LABORAL GRUPOS PROFESIONAIS O persoal laboral ao servizo do Concello de Vedra clasificarase por grupos homoxéneos en función da titulación e demais requisitos esixidos para o acceso á praza, así como das aptitudes profesionais e o contido xeral da prestación laboral, nos seguintes grupos: Grupo I: integrado por tódolos traballadores ós que se lles esixiu para o acceso ou é preciso para o desempeño do posto o título de doutor, licenciado, enxeñeiro, arquitecto ou equivalente. Grupo II: integrado por tódolos traballadores ós que se lles esixiu para o acceso ou é preciso para o desempeño do posto o título de enxeñeiro técnico, diplomado universitario, arquitecto técnico, Formación Profesional de terceiro grao, ciclo formativo superior ou equivalente. Grupo III: integrado por tódolos traballadores ós que se lles esixiu para o acceso ou é preciso para o desempeño do posto o título de Bacharelato, Formación profesional de segundo grao ou equivalente, a máis dos que accedan a este grupo de clasificación por promoción interna que reúnan os requisitos esixidos na correspondente convocatoria. Grupo IV: integrado por tódolos traballadores ós que se lles esixiu para o acceso ou é preciso para o desempeño do posto o título de Graduado Escolar, ESO, Formación Profesional de primeiro grao ou equivalente, a máis dos que accedan a este grupo de clasificación por promoción interna que reúnan os requisitos esixidos na correspondente convocatoria. Grupo V: integrado por tódolos traballadores ós que non se lles esixiu para o acceso ningunha titulación para o desempeño do posto. ANEXO III RETRIBUCIÓNS 2014 Os importes das dúas pagas extraordinarias quedarán suxeitas ao disposto nas leis dos presupostos xerais para o Estado de cada ano.